Аёлининг хушторини ўлдиришга қотил ёллагани гумонланаётган ўзбекистонлик ушланди\n24 январ 2018, Тошкент вақти: 12:21\nПетербургда ўз аёлининг хушторини 45 000 еврога “заказ” қилган ўзбекистонлик йирик бизнесмен ҳибсга олинди. Терговчилар Самарқанддан қочиб кетган аёлни таъзирини бериш мақсадида у Санкт-Петербургга махсус келгани ва қотилликни содир этишга “розилик” берган оператив ходимга пул бераётганида қўлга олинганини таъкидламоқда.\n2016 йилнинг 6 июлида Россия шимолий пойтахтининг Красногвардейский туманидаги ресторанлардан бирида қотил ёлламоқчи бўлган шахс ҳибс этилди.\nБу хабарни Озодликка тасдиқлаб берган Санкт-Петербург шаҳри ва Ленинград вилояти Бош тергов қўмитаси ахборот бўлими бошлиғи Сергей Капитонов пулнинг бир қисмини оператив ходимга бераётганида қўлга туширилган одам йирик ўзбекистонлик тадбиркор экани аниқланганини билдирди.\n- Унинг иши тергови билан биз – Бош тергов қўмитаси шуғулланамиз. У кеча кечки пайт қўлга туширилди. Ўзбекистондан махсус шу жиноятни амалга ошириш учун келгани маълум. Россия Федерацияси Жиноят Кодексининг 30 моддаси 1 қисми (жиноятга тайёргарлик кўриш) ва 105 моддаси 2 қисми “з” банди (ёлланма қотилликка тайёргарлик кўриш)да белгиланган жиноят аломатлари асосида Ўзбекистон ватандошига нисбатан жиноий иш қўзғатилди, деди Сергей Капитонов.\nТерговчи келтирган маълумотларга кўра, ҳозирда хориж фуқаросини суд қарори билан ҳибсга олиш учун зарурий ҳужжатлар тайёрланмоқда.\nБу иш терговига жалб қилинган Петербург шаҳри Ички ишлар бошқармаси терговчилари Озодлик билан суҳбатда ҳодиса тафсилотларини сўзлаб бердилар.\nИсмини ошкор қилмасликни сўраган тергов ходими 58 ёшли гумонланувчининг севган аёли 2016 йил бошларида Ўзбекистондан Санкт-Петербургга - ўзининг хуштори олдига қочиб келганини гапириб берди.\n- Жиноят сабаби – гумонланувчи билан никоҳсиз яшаб келган 34 яшар аёл унинг доимий даволарию талабларидан қочиб,жорий йилнинг июнь бошларида 1983 йилда туғилган ўзбекистонлик бошқа эркакбилан Россия Федерациясига қочиб келади ва Петербургда ижарага олинган квартирада яшашни бошлайди. Рашкчи эр аёлнинг ортидан қидириб, топиб келади ва унинг жазманини ўлдиришга қарор қилади, дея ҳодиса тафсилотларини очиқлади полиция ходими.\nОзодлик ўз манбаларидан қотилликни ташкиллаштиришда айбланаётган ўзбекистонлик тадбиркор 1956 йилда туғилган Владимир Моисеевич Кармазин эканини аниқлади. Кармазин сантехника махсулотлари олди-сотдиси билан шуғуллангани, Россияга 16 июнь куни Самарқанд - Санкт-Петербург рейси билан учиб келгани маълум бўлди.\nПетербургнинг Виборг туманидаги меҳмонхонада жойлашиб олган Владимир ўз ниятини амалга ошириш мақсадида маҳаллий хусусий детективлик агентлигига мурожаат қилиб, қотиллик учун 45 минг евро миқдорида пул ваъда қилади. Аммо, детектив айбланувчининг жиноий амаллари борасида ҳуқуқ мухофазаси идораларига хабар қилди.\nЖиноят-қидирув бўлими ходимлари махсус амалиёт ишлаб чиқиб, унга 2 ҳафта вақт сарфлади.\nЎз ниятлари жиддийлигини намойиш қилиш мақсадида Кармазин “қотил” ролини бажараётган полиция ходимининг банк карточкасига ҳатто 24 минг 120 евро миқдорида пул ўтказиб беради.Шунингдек, у рақибини “албатта кўкрагига пичоқ санчиб ўлдириш”ни ҳам тайинлаб қўяди.\nОператив эксперимент давомида изқуварлар ўлдирилиши керак бўлган 34 яшар йигитнинг “пичоқ билан кўкрагига уриб ўлдирилгани” фотосуратини тайёрлади.\nНиҳоят, 2016 йилнинг 6 июлида соат кундузги 4:00ларда Косигина кўчасидаги “Антоновка” ресторанида “қотиллик ижрочиси” ролини бажараётган ходим жабрланувчининг “йўқ қилингани”ни тасдиқловчи фотосуратлар ва унинг паспортини Владимир Кармазинга топширди.\nЎзбекистондан келган қотиллик буюртмачиси Санкт-Петербург шаҳрининг 2-чи Жиноят қидирув бўлими ходимлари томонидан қолган 20 минг евро миқдорида нақд пулни ўзатганида қўлга олинди.\nОзодлик билан суҳбатлашган полиция ходими ўзбекистонлик тадбиркор қўлга туширилганидан кейин уни “ҳеч ким ўлмагани боис қўйиб юборишни” қайта ва қайта илтимос қилганини гапириб, кулди.


19:15 / 14.09.2020 22.09.2020 28789 0\nИдорага кириб борганимда маҳалла оқсоқоли, котиба ва фуқаролар йиғини раисининг оила, хотин-қизлар ва ижтимоий-маънавий масалалар бўйича ўринбосари Карима Шайхова ўз хизмат хонасида эди. Мен дам олиш куни мурожаат қилганим учун улардан узр сўрадим. Бундан Карима опа ҳайрон бўлди, кейин дардини айта кетди:\n— Шанба биз учун аллақачон иш кунига айланиб қолган. Афсуски, шу куни ҳам фуқароларни қабул қилиб, аризалар билан шуғуллансак-да, қоғозбозлик деган балони тугата олмаяпмиз. Айниқса, текширувчиларнинг айнан якшанба кунлари ташриф буюришига нима дейсиз?.. Тунов куни денг, Жарқўрғондаги маҳалла раисини текширувчилар келганда иш жойида бўлмагани учун вазифасидан бўшатишибди.\nЎринбосар аёлнинг гапини эшитиб ҳайрон бўлдим. Боз устига, бу идорадагилар ортиқча ишлаганлари эвазига ҳеч қачон қўшимча ҳақ олишмас экан. Карима Шайхова бошқа муаммолар-у, баъзи масалаларни ҳам бизга рўй-рост сўзлаб берди:\n— Сўнгги вақтларда давлатимиз раҳбари ва ҳукуматимиз томонидан маҳалла институтини ҳар томонлама қўллаб-қувватлаш ҳамда оила ва хотин-қизлар билан ишлаш тизимида ҳамкорликни самарали йўлга қўйиш бўйича бир қатор қарорлар қабул қилинди. Бу маҳалла фуқаролар йиғини фаолиятига эътибор анча кучайганидан ва тизимни янада ривожлантириш учун мустаҳкам ҳуқуқий асос яратилаётганидан далолат. Қарорларнинг аҳамияти амалда ижроси нечоғли таъминлангани билан белгиланади, лекин маҳалла идоралари ходимлари ҳануз ўз зиммаларига ноўрин юклатилган турли статистик маълумотларни йиғиш, жадваллар тўлдириш каби қоғозбозликлардан бўшамаётгани, ҳамкор ташкилотлар кўпайгани сайин топшириқлар кўлами ҳам кенгаяётгани ҳеч кимга сир эмас. Оқибатда биз қимматбаҳо вақтимизни аҳоли билан кўпроқ мулоқотда бўлиш, оилаларни имкон қадар яқиндан ўрганиш, муаммоларни бартараф этиш чораларини кўришдек муҳим вазифаларимизни бажаришга сарфлаш ўрнига кўпинча компьютер олдида ўтириб, қоғоз тўлдириш, расмиятчилик ва ҳисобот топшириш билан шуғулланаяпмиз. Бу жуда ачинарли ҳол. Шундай бўлса-да, тизимда фаолият юритаётган ходимлар пандемия даврида ҳам сусткашликка йўл қўймадилар, ҳатто дам олиш ва байрам кунлари ҳам ишни тўхтатмадилар.\nТўғри, бундай оғир ва синовли кунларда фидойилик кўрсатиш ҳар бир инсонга хос фазилат. Айни чоғда, атайлаб якшанба куни текшириш ўтказадиганлар бир нарсани унутмасликлари керакки, ўша фидойи кишиларнинг ҳам оиласи, ташвиши бор. Ҳуқуқий жиҳатдан ёндашса, дам олиш кунларида ҳақ тўланмайдиган ишга чиқишга мажбурлаш Меҳнат кодексининг тегишли моддалари талаблари бузилишига, Конституциявий ҳуқуқимиз поймол этилишига олиб келмоқда.\nЭътибор берган бўлсангиз, шу пайтгача маҳалла ва қишлоқ фуқаролар йиғинлари раислари ва ходимлари ҳақида турли гап-сўзларни эшитибмиз ёки гапирибмиз-у, аслида уларнинг ҳам ўзига яраша дард-ташвишлари борлиги тўғрисида чуқурроқ ўйлаб кўрмабмиз. Бу тузилма вакиллари тез-тез уйма-уй юриб аҳолининг ғам-ташвишларини ўргансин, дебмиз-у, баъзан лоақал ўз оила аъзолари ҳол-аҳволидан дурустроқ хабар олишга, улар билан бемалол суҳбатлашишга вақт тополмасликларини англамабмиз.\nМен биргина воқеа баҳонасида тизимда ишлаётганлар фаолиятини ёппасига ижобий деб баҳоламоқчи эмасман. Шунчаки, маҳаллаларимиз ривожланишига баҳоли қудрат ҳисса қўшаётганларнинг айрим ҳуқуқлари бузилаётганига, меҳнат қонунчилигига қатъий риоя қилинмаётганига ачинаяпман.\nХуллас, мазкур соҳа вакиллари гоҳида хато-камчиликларга йўл қўйишганида аёвсиз танқид остига олганимиз каби уларнинг дардларини ҳам элга дастурхон қилганим учун мени айбламайсизлар, балки уларга ғамхўрлик кўрсатиб, бирров “Ҳорманглар!” деб қўярсизлар, деган умиддаман.\nИзоҳ қолдиринг Текширувчилар нега якшанба куни келишади?\n10:59 / 22.02.2021 22.02.2021 5308 0\n17:02 / 30.07.2020 10.08.2020 29255 0\n9:45 / 22.02.2021 26.02.2021 5813 0\n16:49 / 22.07.2020 02.09.2020 25906 0\n18:50 / 02.03.2020 04.09.2020 43188 0\nКун тарихи: 31 август


Ўзбекистон Покистоннинг Карачи ва Гвадар денгиз портларига кириш имконини ўрганмоқда - Zamin.uz\nЎзбекистон Покистоннинг Карачи ва Гвадар денгиз портларига кириш имконини ўрганмоқда\nТашқи ишлар вазирлиги хабарига кўра, вазир Ўзбекистон президенти Шавкат Мирзиёевнинг Покистон бош вазирига йўлланган мактубини етказди.\nМузокаралар чоғида икки томонлама кун тартибининг муҳим жиҳатлари, хусусан, сиёсий, савдо-иқтисодий, инвестициявий, транспорт-коммуникация, маданий-гуманитар ва бошқа соҳаларда Ўзбекистон-Покистон муносабатларини янада ривожлантириш йўналишлари муҳокама қилинди.\nМинтақавий масалаларга, биринчи навбатда, Афғонистон заминида тинчлик ва барқарорликни таъминлашга алоҳида эътибор қаратилди. Шу нуқтайи назардан, Афғонистон иқтисодиётини тиклашга ёрдам берадиган инфратузилма лойиҳаларини, жумладан, улар орасида энг муҳими Мозори Шариф – Кобул – Пешовар темир йўлини амалга ошириш юзасидан ўзаро ҳамкорлик тўғрисида фикр алмашилди.\nБу Покистоннинг Карачи ва Гвадар денгиз портларига кириш имконини беради.Мулоқот давомида томонларни қизиқтирган бошқа масалалар ҳам кўриб чиқилди, дейилади маълумотда. «Замин» янгиликларини «Вконтакти»да кузатиб боринг\nЯнгиликлар » Жамият » Ўзбекистон Покистоннинг Карачи ва Гвадар денгиз портларига кириш имконини ўрганмоқда


Банан пўстининг сиз билмаган xусусиятлари\nХонаки гуллар учун банан пўсти энг самарали ўғит ҳисобланади. Банан пўсти таркибида кўплаб фойдали моддалар бўлиб, улар гулларнинг томирини мустаҳкамлайди, фаол ўсишига кўмаклашади ва чиройли гуллашига замин яратади.\n1. Ейилган банан пўстини шиша идишга солиб, устидан сув тўлдириб бир кунга ивитиб қўйинг.\n2. Тайёр энергетик коктейльнинг бир қисмини бошқа идишга солиб, сув билан аралаштириб олинг.\n3. Гулга доимий равишда ушбу мўжизакор воситадан қуйиб туринг.\n4. Қизиғи, бир дона банан пўстини бир неча марта ивитиб, ўғит сифатида фойдаланишингиз мумкин.\n5. Агар севимли гулингиз нобуд бўлаётган бўлса, уни шошилинч равишда ўзига келтириш учун банан мевасидан фойдалинг. Бунинг учун бананни санчқи билан эзиб ярим стакан сув қуйиб, аралаштиринг. Сўнг гулга қуйинг, мана кўрасиз, у дарров асл ҳолига єайтиб, сизни яна xурсанд қилишда давом этади.\n6. Дала-ҳовлида яшовчи бекалар эса ҳовлидаги бир биридан ажойиб гуллар, ўсимликлар тагига банан пўстини кўмиб қўйинг, шунда ҳар суғорганда банан пўсти таркибидаги калий моддаси ҳам ўсимликнинг ривожланишига кўмаклашади, ҳам уни ҳашаротлардан ҳимоялайди.\n7. Профессионал гулчилардан яна бир сир: банан пўстининг ички томони билан гул баргларини артиб туринг, шунда улар ялтирашни бошлайди. Ялтираш банан пўсти таркибидаги табиий мўмиё таъсирида юзага келади.


Актриса Гулчеҳра Эшонқулова фарзанд кутяпти\n12:33 / 17.05.2016\nГулчеҳра Эшонқулованинг Туркиянинг Истанбул шаҳрида ўқиб, истиқомат қилаётганидан хабарингиз бор. Куни кеча у ўзининг инстаграмдаги саҳифаси орқали жойлаштирган суратлардан актрисанинг ҳомиладорлиги маълум бўлди.\nСуратларнинг бирида эса ўзбек миллий таомларидан бири бўлган ошни мақтаб, фахр туйғусини туйгани кишида ёқимли таассурот уйғотади.\nГулчеҳра Эшонқулова: “Ўзбекистонни бутун дунёга танитган ўзбек паловига тасанно. Шунча миллат вакиллари орасида ўзбегимнинг шохона палови савлат тўкиб турибди. Меҳмондўстлик учун ўзбек палови танлаб олингани бизга фахр туйғусини улашди”.


«Олтин тўп»га даъвогар «ўнлик»даги ўзгаришлар: Совринга ким муносиб?\n«Олтин тўп» масаласига ойдинлик киритиб берувчи ўйинларни томоша қилиб бормоқдамиз. Ҳар бир учрашув орқали йилнинг энг яхши футболчиси номига даъвогарлар ўзларини ижобий тарафдан кўрсатишга интилмоқдалар.\nGoal.com сайти ҳар ҳафта якунлари бўйича, энг яхшилар рўйхатини янгилаб бормоқда. Қуйида энг яхши 10 футболчи ва уларнинг рейтингдаги ўринлари сабабларини таҳлил қилишга уриниб кўрамиз.\n10. Рубен Диаш\nАввалги поғонаси: 8-ўрин\n2021 йилда: 1 гол, 19та «қуруқ ўйин». АПЛ чемпионлиги, Англия кубоги.\nДиаш Португалия сафида «Сити»дагидек ишончли ўйнамади. Ҳа, бу пастлашда жамоасининг мусобақадан чиқиб кетиши катта роль ўйнади. Бироқ, Рубен ҳам ўша мағлубиятдаги айбдорлардан бири эди. Марказ орқали Торган Азарнинг бу қадар кучли зарба беришига йўл қўйилганида унинг ҳам айби бор.\nШунга қарамай, Диаш жорий мавсумдаги энг яхши ҳимоячилар рўйхатини бошқариб бормоқда. Ўнликда Рубендан бошқа орқа чизиқ вакилини кўрмайсиз. Лекин португалияликка «Олтин тўп»нинг берилиши учун сабаблар етарли эмасдек.\n9. Эрлинг Ҳоланд\nАввалги поғонаси: 11-ўрин\n2021 йилда: 25та гол, 9та ассист. Германия кубоги ғолиби.\nҲоланднинг ушбу ҳафта давомида қилган иши уйида ўтириш ва шахсий машғулотларини амалга оширишдан иборат бўлди. Хўш, у ҳолда қандай қилиб норвегиялик футболчи рўйхатда юқорилаши мумкин. Гап шундаки, бундан аввалги рейтингларда ундан олдинга қўйилган футболчиларда Европа чемпионатида муваффақият қозониш ва бу орқали «Олтин тўп» учун даъвогарлар қаторида юқорига кўтарилиб олиш имконияти бор эди. Улар қитъа биринчилигидан чиқиб кетган эканлар, энди мавсумни анча сермаҳсул ўтказган ва бу ҳолатда улардан кўра «Олтин тўп»га яқинроқ бўлган Эрлингга жойни бўшатишлари талаб этилади.\nАввалги поғонаси: 9-ўрин\n2021 йилда: 22та гол, 5та ассист.\nЕвропа чемпионатини тарк этган бўлса-да, Бензема 4та гол уриш орқали рейтингда юқорилай олди. Каримнинг миллий жамоадаги рестарти бу қадар омадли кечиши кутилмаганди. Ҳа, у топ-даражали ҳужумчи. Ҳа, у «Реал»да ҳам худди шу тахлит ўйнаётганди. Португалияга қарши ўйинда у жамоасининг иккала голига муаллифлик қилганди. Кеча эса Швейцария дарвозасига ҳам дубль йўллашга эришди. Афсуски, пенальтилар сериясида омад «банклар юрти» вакиллари томонида бўлди.\nАввалги поғонаси: 7-ўрин\n2021 йилда: 27та гол, 4та ассист. Италия Суперкубоги, Италия Кубоги.\nРоналду миллий жамоа учун урилган голлар сони бўйича Али Дайига етиб олишга эришди. Бироқ, энди у қитъа чемпионатининг давомини телевизордан кўришга мажбур. Белгия Криштиану айтганидек росмана омад эвазига ғалаба қозонди. «Қизил иблислар»ни ғалабага номуносиб дейишдан йироқмиз. Бироқ, Криш ва жамоадошлари энг камида экстра-таймларга ҳақли ўйнаган эдилар.\n«Олтин тўп» масаласида португалиялик суперюлдузнинг имкониятлари у қадар юқори эмас. Иккала жамоасида ҳам катта мусобақаларда муваффақиятсизликка учради. Шахсий статистикасини безаб турган голлар унга йилнинг энг яхши футболчиси унвонини олиб беролмаса керак.\nАввалги поғонаси: 3-ўрин\n2021 йилда: 10та гол, 10та ассист. АПЛ, Англия Кубоги ғолиблиги.\nКевиннинг ишлари жойида эмас. У тинмай жароҳат олмоқда. Рақиблар уни тўхтатишнинг ягона йўли сифатида ўта қўпол ўйинни танлашмоқда. Айниқса, сўнгги ой мобайнида у жуда ҳам оғриқли тўқнашувларда иштирок этди.\nБелгия Европа чемпионатидаги юришини давом эттирмоқда. Лекин очиғини айтганда, де Брюйне жамоасининг чоракфиналга чиқишида етакчи ролни ўйнамади. Аниқроғи, бунга рақиблар ва жароҳатлар имкон бермади. Чемпионлар лигасини ҳам финалда бой берган футболчи миллий жамоа билан ҳам нуфузли мусобақани давом эттира олмаслик хавфи остида бўлиб турибди. Бу ҳолатда «Олтин тўп» унга насиб этмаслиги аниқ.\nАввалги поғонаси: 6-ўрин\n2021 йилда: 32та гол, 11та ассист. Қирол кубоги ғолиби.\nЛео Америка Кубогида жавлон урмоқда. Энди у жамоаси билан плей-оффда ўйнайди. Чили билан ўйиндаги дурангни инобатга олмасак, Аргентина барча учрашувларда ишонч билан ғалаба қозонди. Месси ҳам ҳар бир ўйинда катта саҳнадан тушмади.\nБугун Боливияга қарши гуруҳ босқичининг сўнгги тур беллашувида у 2та гол ва битта ассист муаллифига айланди.\nКлубидаги ўртамиёна мавсум уни йилнинг энг яхши футболчиси унвонини 7-марта олишидан тўсиб қўйиши мумкин. Лекин «Копа Америка»ни ютса, бу эҳтимол жуда ошиб кетиши мумкин. Унда реал имкониятлар мавжуд.\nАввалги поғонаси: 4-ўрин\n2021 йилда: 34та гол, 4та ассист. Бундеслига, Клублар ўртасидаги жаҳон чемпионати ғолиблиги.\nРоберт Польша учун қўлидан келганини қилди. Биринчи турдаги муваффақиятсиз ўйинидан сўнг уни «Бавария»дагина кучли дегувчилар топилди. Бироқ кейинги турлардаги мазмунли ҳаракати билан барча танқидларга жавоб берди. Ҳа, Роберт - страйкер. У ўзига яратиб берилган вазиятдан фойдаланишга уста. Лекин айнан мана шу жиҳат бугунги кун футболининг қанчадан қанча марказий ҳужумчиларига етишмаяпти?!\nЖароҳат сабаб ўтказиб юбормаганида, балки, ЕЧЛда ҳам мюнхенликлар узоқроққа борган бўлар эди.\n3. Ромелу Лукаку\nАввалги поғонаси: 5-ўрин\n2021 йилда: 21та гол, 7та ассист. А Серия ғолиблиги.\nЮқорида айтиб ўтганимиздек, Белгияни де Брюйне олдинга бошлай олмаяпти. Жамоадош дўсти жароҳатлари билан андармонлигини ҳис қилган Лукаку бор масъулиятни ўз бўйнига олгандек.\n«Интер» билан тарихий чемпионликни тантана қилган ҳужумчи Белгия билан ҳам Европа биринчилиги ғолибига айланса, «Олтин тўп» учун ундан-да муносиброқ номзод қолмайди.\nАввалги поғонаси: 2-ўрин\n2021 йилда: 29та гол, 6та ассист. Франция Кубоги ғолиби.\nМбаппе оғир мавсумни бошидан ўтказяпти. Швейцарияга қарши беллашув унинг ўйини эмасди. Мана шундай мағлубиятлар уни кучли футболчи сифатида тарбиялай олиши мумкин. Мана шундай хатолар билан ўзи ҳавас қилган Роналду даражасига чиқиши мумкин.\nКлуб миқёсидаги турнирларда ҳам лига ғолиблигини қўлдан чиқарди, ЕЧЛ билан ҳам яримфиналда хайрлашди. Аслида, унинг «Олтин тўп»га лойиқ ўйинлари етарли. Бироқ, одатда, «France football» катта титулларни ютган футболчиларни эътироф этади.\n1. Нголо Канте\nАввалги поғонаси: 1-ўрин\n2021 йилда: 1та ассист. ЕЧЛ ғолиблиги.\nКечаги учрашувдан кейин «Олтин тўп» масаласи янада чигаллашди. Канте швейцарларга қарши ўйинда ўзига ўхшамади. Марказдаги бўшлиқ эвазига рақиблар гол уриб кетган вазиятларни кўрдик. Демакки, Франциянинг мусобақани тарк этишида Канте ҳам катта айбдорлардан бири.\nЕЧЛ ғолиблиги нуфузини яхши англаймиз. Бироқ, лигада ҳам муваффиятсизликка учраган клуб футболчисининг «Олтин тўп»ни олишига қаршилар кўп бўлади. Уларнинг даъволарида асос ҳам бордек.\n«Goal.com» рейтинги асосида А.Валихонов тайёрлади.\nМессидан шедевр, Роналдудан юбилей гол, икки лигада чемпионлар номи аниқ. Кун ўйинлари якунлари\nРоналду танқидчиларига жавоб қайтарди ва жаҳон рекордини ўрнатди. Кун ўйинлари якунлари\n«МЮ» Роналдунинг ҳет-триги эвазига «Тоттенҳэм»ни мағлуб этиб, 4-ўринга кўтарилди\n17:48 / 22.02.2022\n«Ювентус» Испанияга сафар қилади, Роналду «Атлетико»га қарши. ЕЧЛ 1/8 финал анонси


Украина Америка қуроллари билан Россияга ҳужум қиладими? Зеленский режаларини очиқлади | Qalampir.uz\nУкраина Америка қуроллари билан Россияга ҳужум қиладими? Зеленский режаларини очиқлади\nОлам\t01 Июнь 15:10 11847\nУкраина АҚШ бераётган қурол-яроғ билан Россия ҳудудига ҳужум қилмоқчи эмас. Бу ҳақда Украина Президенти Владимир Зеленский маълум қилган.\n“Мен биламанки, Қўшма Штатларда ёки Оқ уйда кимдир биз улардан олган ялпи ҳужум реактив отиш тизимидан Россияга ҳужум қилиш учун фойдаланишимиз мумкинлигини айтмоқда. Биз Россияга ҳужум қилмоқчи эмасмиз. Бизни Россия Федерацияси қизиқтирмайди, биз унинг ҳудудида жанг қилмаяпмиз”, дейди Зеленский.\nПрезидент, шунингдек Украина ўз ҳудудларини Россияга бериш ниятида эмаслигини, бироқ улар билан боғлиқ муаммоларни муҳокама қилишга тайёрлигини таъкидлаган.\n“Биз ҳеч бир ҳудудимизни бермоқчи эмасмиз, чунки бу бизнинг мустақиллигимиз, суверенитетимиз. Аммо баъзи ҳудудларда маълум қийинчиликлар мавжуд. Бу қийинчиликларни муҳокама қилиш мумкин”, дея қўшимча қилган давлат раҳбари.\nЭслатиб ўтамиз, АҚШ Президенти Жо Байден маъмурияти узоқ масофага учувчи илғор ракета тизимларини юбориш орқали Украина қурол-яроғларини кўпайтиришга ҳозирлик кўраётгани айилганди.\nШунингдек, Украина АҚШ бераётга қурол-яроғ билан Россияга қарши урушда қоидаларни ўзгартириши мумкинлиги ҳам истисно қилинмаганди.\n02 Июль 08:30 85320\n02 Июль 17:23 74691\n03 Июль 12:03 63200\n04 Июль 13:26 52793\n02 Июль 12:22 45372


2018 йил январь-июнида чакана товар айланмаси 2421,6 млрд. сўмни ташкил этди ва ўтган йилнинг шу даврига нисбатан 105,4 фоизга ўсди.\nЙирик савдо корхоналарининг чакана савдо айланмаси ҳажми 2018 йил январь-июнида 423,2 млрд. сўмни ташкил қилиб, ўтган йилнинг шу даврига нисбатан 135,8 фоизга ошган.\nКичик тадбиркорликнинг жами чакана савдо ҳажми жорий йилнинг январь-июньойларида 1764,4 млрд. сўмни ташкил этиб, ўтган йилнинг шу даврига нисбатан 100,4 фоизни ташкил килган.\nУмумий овқатланиш соҳасининг товар айланмаси 38,5 млрд. сўмга етди ёки 2017 йил январь-июнига нисбатан 116,7 фоизга ўсди.\nЧакана савдо (умумовқатланиш фаолиятини қўшган ҳолда) аҳоли жон бошига нисбатан ҳисоблаганда 1337,8 минг сўмни ташкил этиб, ўтган йилга нисбатан 103,7 фоиз булиб (2017 йил январь-июнь ойларида 1054,8 минг сўмни ташкил этган).\n2018 йил январь-июнида чакана савдо айланмаси таркиби\nянварь-июнига нисбатан фоиз\n(ташкил этилмаган савдо фаолияти)\nЧакана товар айланмаси ҳажми умумий овқатланишни қўшган ҳолда\nЎтган йилга нисбатан фоиз ҳисобида\nШаҳар ва туманлар кесимида чакана товар айланмаси ҳажми умумий овқатланишни қўшган ҳолда\nҲудудлар кесимида чакана товар айланмаси\n(умумий овқатланишни қўшиб олган ҳолда)\n2017 йил январь-июнь (млн.сўм)\nАҳоли жон бошига (минг сўмда)\n2018 йил январь-июнь (млн.сўм)


Шифокорлар қанча маош олишлари лозим? – КУН УЗ\nГлавная / Жамият / Шифокорлар қанча маош олишлари лозим?\nШифокорлар қанча маош олишлари лозим?\nAnonymous 23.12.2018\tЖамият Comments Off on Шифокорлар қанча маош олишлари лозим? 106 Показы\nСўнгги пайтларда ўқитувчи касбининг обрўсини кўтариш масаласи кўп муҳокама қилинди ва уларнинг маоши бсоқичма-босқич ошириб борилмоқда. Аммо бюджетнинг ўта муҳим яна бир қатлами борки, улар ҳам алоҳида эътиборга муҳтож.\nШифокорларнинг давлатдаги, жамиятдаги ўрни беқиёс, бу шубҳасиз. Лекин сўнгги йилларда бу соҳа бўйича ҳам зиддиятли фикрлар кўп учрамоқда. Тизим ходимлари маошлар камлигидан, моддий техник база сустлигидан, аниқ белгиланмаган ва оғир иш вақти каби муаммолардан шикоят қилишса, беморлар шифокорларнинг порахўрлигидан, етарли эътибор қаратмаслиги ва малакаси пастлигидан нолишади. Бир қарашда ҳар икки томон ҳам ўзича ҳақ. Келинг, ҳар икки томоннинг фикрларини ўрганамиз.\nБемор нуқтаи назари\nШифохонага ишингиз тушса, тамом бўлдим деяверинг. Таниш-билишингиз бўлсаку яхши, агар ҳеч кимга суянмай борсангиз навбат кутиб умрингиз ўтиб кетади. Бир амаллаб шифокорга кирганингизда ҳам қўл учида кўради ва оламжаҳон дориларни ёзиб бериб, қўлингизга тикилиб туради. Атаганингизни қистириб, дорихонага жўнайсиз. У ерда шифокор белгилаган дориларнинг нархини эшитиб, капалагингиз учади.\nЯна камига диагностика учун беш-олти жойга жўнатади ва керак-нокерак аппаратларга тушиб, бор-будингиздан айриласиз. Наҳотки, шифокорлар турли-туман ускуналарга шу қадар суяниб қолган бўлсалар?\nАйниқса туғруқхоналарда вазият чатоқ. Бола эсон-омон дунёга келсин деб сўраганини берасиз, яна камига чиқиб кетаётганингизда ҳам суюнчи аллақанча пулингизни шилиб олишади. Бермайман десангиз иложи йўқ, қатор бўлиб тургандан кейин, болангиз уларнинг қўлида бўлганидан кейин нима ҳам қилардингиз?..\nОғир операциялар пайтида жарроҳларнинг куни туғади. Аввал келишиб, берадиганингизни бериб қўймасангиз, операциянгиз ҳам чўзилади, соғ-саломат чиқишга ҳам кафолат йўқ.\nЭнг алам қиларлиси, кўпчилиги ўз касбининг сирларини билмайди, таваккалига дори ёзиб бераверади. Сизнинг саломатлигингиз иккинчи даражали.\nШифокор нуқтаи назари\nАгар ҳаётимни қайта бошлаш имконияти бўлганида, шу касбни танламасдим! Мутлақо жиддий айтяпман. Тўғри, кўча тозалаш, пахта териш, ягана қилишга очиқдан-очиқ мажбурлашларидан қутулдик. Аммо ҳалиям бюджетнинг пулини бекордан-бекорга еб ётибсан, деган миннатли гаплардан халос бўлганимиз йўқ. Ўша бюджет бизга маош учун ажратаётган пулнинг ўзи кулгили. Хўп, айтайлик мен пора олмайман ва ҳалол ишлайман. 1,3-1,5 миллион сўм ойлик оламан. Хўш, бу пулга оиламни, ўсиб келаётган уч боламни боқишим мумкинми? Лекин шугина маошнинг ҳам осмон қадар жавобгарлиги бор — бемор учун сиз шифокорсиз, ойликни оляпсизми, давлат сизни ўқитганми, вазифангизни бажаришингиз шарт! Балки сиз контракт тўлаб, ўз пулингизга ўқигандирсиз, маошингиз тирикчиликка етмас, лекин бунинг кимга қизиғи бор?\nОхирги пайтларда маошлар ошиши ҳақида яхши хабарлар эшитдик, умид билан кутяпмиз…\nБир кунда 10 соатгача ишлайман, яна кунора навбатчилик. Аммо беморларнинг норозилиги тинмайди. Ҳозирги беморлар зўр усулини топиб олишган – портал! Бир куни ҳамшира бир бемор бола учун отасига иккита «памперс» олиб келишни айтибди. Бояги отанинг ҳаммаёқни бошига кўтариб дўқ уришини кўрсангиз эди. Нима эмиш, давлат ҳамма нарсани таъминлаб қўйганмиш, ҳаммасини бепул беришимиз керак эмиш. Тўғри, охирги йилларда таъминот анча яхшиланди, лекин ҳали ҳамма нарсани давлат таъминлаб қўйишига анча бор. Умуман, ўзи ҳеч қачон бундай бўлмаган, бўлмайди ҳам.\nҚишлоқдаги шифокорнинг ҳолига бир қаранг — мол ҳам боқади, деҳқончилик ҳам қилади, керак бўлса пахса ҳам уради. Ахир у ҳам не умидлар билан 7-8 йил суягу-ўлик титкилаб ўқиган. Шу қишлоғимга фойдам тегсин деб қайтиб келган. Яганада ҳам, пахта теримида ҳам у бор. Қишлоқда одам йўталса ҳам унга қараб чопади. Яхшиям халқимиз хизматини қуруқ қўймайди. Укол қилди дея иккита нон қистириб жўнатади. Лекин охирги пайтларда мана шу берганини миннат қилганларнинг бир тоифаси пайдо бўляпти.\nПоликлиникадаги дўхтирларга янаям қийин. Эшигининг олди ҳамиша гавжум, лекин тузалиб кетақолмайдиган беморларнинг дафтарлари бир хирмон. Ҳар ташрифга саҳифа-саҳифа тўлдириб ташланади. Бу ерда энди нон бериш урф эмас — сахийроқлар беш-ўн минг сўм ташлаб кетишади, бошқалари шунчаки раҳмат. Шифокор шунга ҳам хурсанд, шундай тушумларга ҳам шукр қилиб кўча тозалаш, бинони таъмирлаш, обуна, ишидан ташқари уйма-уй юриб ҳамманинг ҳолидан мажбурий хабар олишларни ҳам ичига ютиб бажаради.\nТез ёрдам шифокорлари иши ҳамманикидан ҳам оғир, маст-аластни эплаган ҳам, депрессияни амаллаган ҳам, камига борган жойида калтак еган ҳам шулар. Тўғри, маоши кўпроқ, бандлиги камроқ. Лекин улар ўтказган битта тун бошқаларнинг бир неча кунига тенг.\nШундай қизиқ одамларимиз борки, тўй қилса қоплаб пул сочади. Лекин саломатлигига келганда хасислиги тутади. Белгиланган муолажалар ўзи учун, лекин шуни ҳам пул сарфламаслик учун қабул қилмаслик пайида бўлади. Дори буюрсанг арзонлигига учиб сифатсизини харид қилади, кейин шунча ичиб нега тузалмаяпман деб эътироз ҳам билдиради.\nСоғлом турмуш тарзи, бадантарбия деган тушунчалар умуман ёт бўлиб улгурган!\nЛекин организм маълум даражага келиб, бир дард тутганидан кейин шифокорнинг ҳузурига чопади ва дарҳол даво топмаса, бутун тизимни ёмонлай бошлайди. Хўш, шу пайтгача қаерда эдингиз? Ичмаслик, чекмаслик кераклигини билмасмидингиз? Эрталаб туриб бироз югуриш кераклигидан бехабармидингиз? Энди қандай қилиб дарров тузатиб юборишни талаб қиласиз?\nЮқорида маош тўғрисида гапирдим. Албатта, кўп соҳаларда муаммолар бор, давлат иқтисоди ҳали у қадар бақувват эмас. Лекин биз ҳам бугун яшаяпмизку! Ҳарбийлар, МИБ ходимларининг маошларига ҳавас қиламиз. Ҳатто қурувчилару, компьютер дастурчиларининг ойлиги ҳам шифокорларникидан юқори. Тўғри, МИБчилар пора олмаслиги учун баланд маош белгиланган. Хўш, шифокорчи, унга пора олиш мумкин эканда демак?!\nУмуман, асрлар давомида халқимизда ҳакимларга бериб келинган назр-ниёзни пора деб аташ мумкинми?\nСоҳадаги қийинчиликлардан зериккан кўпчилик хусусий тиббиётга ўтиб кетяпти, янада илғорлари хорижга жўнашяпти. Ҳатто халқи қашшоқ мамлакатларда ишлаган ҳамкасбларимиз ҳам ойига камида 1000 доллар маош олишяпти, 3-5 минг олаётганлари ҳам талайгина. Ҳамма ўз ишини ташлаб кетаверса, бу соҳа кимларга қолади?\nТор мутахассисликдан воз кечиб, ҳаммани умумий амалиётга ўтказишда шифокорлар обрўси ва даромадлари бир тўкилганди. Қачон тикланади, ҳайронман.\nХуллас саволлар бисёр…\nКўриб турганингиздек, ҳар икки томоннинг ҳам ўзига яраша эътирозлари бор ва ҳар бири ўзича ҳақ. Биз ҳам қайсидир тарафнинг палласига тош босиш фикридан воз кечиб, дунёнинг турли давлатларидаги шифокорларнинг моддий аҳволи билан қизиқамиз, хулоса эса ўзингиздан (рақамлар бюджет ташкилотларининг ўртача статистик кўрсаткичларга асосланган).\nЙиллик ўртача маош (мутахассислар): 253 000 $\nЙиллик ўртача маош (умумий амалиёт шифокорлари): 117 000 $\nЙиллик ўртача маош (мутахассислар): 188 000 $\nЙиллик ўртача маош (умумий амалиёт шифокорлари): 61 000 $\nЙиллик ўртача маош (мутахассислар): 150 000 $\nЙиллик ўртача маош (умумий амалиёт шифокорлари): 118 000 $\nЙиллик ўртача маош (мутахассислар): 149 000 $\nЙиллик ўртача маош (умумий амалиёт шифокорлари): 92 000 $\nЙиллик ўртача маош (мутахассислар): 143 000 $\nЙиллик ўртача маош (умумий амалиёт шифокорлари): 90 000 $\nЙиллик ўртача маош (мутахассислар): 130 000 $\nЙиллик ўртача маош (умумий амалиёт шифокорлари): 116 000 $\nЙиллик ўртача маош (мутахассислар): 91 000 $\nЙиллик ўртача маош (умумий амалиёт шифокорлари): 109 000 $\nЙиллик ўртача маош (мутахассислар): 77 000 $\nЙиллик ўртача маош (умумий амалиёт шифокорлари): 69 000 $\nЙиллик ўртача маош (мутахассислар): 76 000 $\nЙиллик ўртача маош (умумий амалиёт шифокорлари): 66 000 $\nЙиллик ўртача маош (мутахассислар): 74 000 $\nЙиллик ўртача маош (умумий амалиёт шифокорлари): 68 000 $\nКанада: 100-120 минг $\nАҚШ: 180-245 минг $\nҚозоғистон: 4-7 минг $\nТожикистон: 1-1,3 минг $\nҚирғизистон: 2-2,5 минг $\nЯман: 12-18 минг $\nЖазоир: 10-14 минг $\nСаудия Арабистони: 60-85 минг $\nПред. Тошкентда яна тунги можаро. 19 ёшли қиз икки йигитни пичоқлади\nСледующая Туробжон Жўраев, Муиджон Тоҳирий ишлари бўйича мумкин бўлган маълумотларни ошкор қиляпмиз – Бош прокуратура\nҚўшкўпир тумани, Қатағон қишлоғидаги аҳоли ва фермерлар сув муаммоси бир неча йилдан бери ҳал этилмаётганидан …


Олкотт: Ўзбекистон диний радикал гуруҳлар нишонида\nМарта Брилл Олкотт хоним Олмаотада чиқиш қилмоқда.\nАмерикалик таниқли таҳлилчи фикрича¸ глобал жиҳодий тармоқнинг бир бўлаги бўлган ўзбекистонлик исломий жанггарилар исталган пайт ҳужумга ўтишга шайдирлар.\nМарказий Осиë бўйича етакчи АҚШ таҳлилчиларидан бири Марта Олкотт жорий ҳафта Қозоғистон ҳукумати томонидан Олмаотада ташкил этилган “Дин¸ жамият ва хавфсизлик” мавзуидаги халқаро анжуманда иштирок этди.\nКонференция доирасида ўтказилган матбуот анжуманида Олкотт хоним¸ Марказий Осиëдаги диний экстремизм вазиятига оид ўз кузатишларини ўртоқлашди.\nМарта Олкотт таҳлилчи сифатида кейинги 25 йиллик ҳаëтини асосан Ўзбекистон тарихини ўрганишга бағишлаган америкалик мутахассис. Таҳлилчи¸ араб ярим оролида туғилган исломнинг айнан Аму ва Сир ўртасидаги Моворауннаҳрда ўз жиддий ривожини топганини таъкидлашни хуш кўради. “Исломнинг қалби бўлган бу ҳудуд¸ айнан исломий фундаментализм ривожидаги муҳим минтақадир”¸ деди Олмаотада қилган чиқишида Олкотт хоним.\nЎзбекистондаги ислом¸ америкалик таҳлилчи назарида¸ бирда заифлашиб¸ бирда кучайиб¸ аммо ҳамиша сақланиб қоладиган жонли организмдир.\n- Глобал омиллар ва уларнинг динга таъсири ҳақида гапирар эканмиз¸ Ўзбекистонда бу борада икки томонлама ҳаракат ҳамиша бўлганини айтиш жоиз.\nЎзбекистонда глобал ислом билан алоқадорлик ҳамиша бўлган. 19-аср бошида ўзбекистонликлар Туркия каби бошқа мусулмон давлатларида таҳсил олиш имконига эга бўлган ва қолган ислом дунëси билан доимо боғлиқ бўлган¸ дейди Марта Олкотт.\nАйни кунларда¸ Ўзбекистондаги диний вазият ва радикализм тарихига бағишланган янги китобини нашрга ҳозирлаш билан машғуллигини айтган Олкотт хоним фикрича¸ бу радикализм минтақанинг бошқа республикалари¸ хусусан¸ яқинларгача исломий фундементализмдан узоқ кўрилган Қозоғистонга ҳам ëйилмоқда.\n- Менимча¸ асосий нишони қилиб Ўзбекистонни танлаган жиҳодий ҳаракатлар сафида бугун қозоқлар ҳам бор. Балки хато қилаëтгандирман¸ аммо билишимча¸ исломий-жиҳодий гуруҳлар асосан Ўзбекистонга қарши ҳаракат қилишни ўзига мақсад қилган.\nАгар буюртмачи топилса¸ улар ҳужумларни уюштирувчи ëлланма куч сифатида ҳаракат қилишга тайëр. Зотан бу кучлар ўзларини глобал жиҳодий ҳаракатнинг бир бўлаги деб биладилар. Менимча¸ бундай таҳдидга полиция кучларини кўпайтириш орқали жавоб бериш тўғри бўлади¸ деди Олмаотада ўтказилган матбуот анжуманида америкалик таҳлилчи.


Иш ҳақини ололмаган ўзбек муҳожирлари иш берувчиларини ўлдирганликда айбланмоқда\n16 май 2021, Тошкент вақти: 07:10\nThe workers killed their superintendents in Perm\nМосква шаҳар суди икки нафар доғистонлик иш берувчисини ўлдириб, мурдаларни бетон қўйиб кўмиб ташлаганликда айбланаётган Ўзбекистон фуқаросини ҳибсга олиш тўғрисида қарор чиқарди. Ўзбек муҳожири иш ҳақини бермагани учун бу жиноятга қўл урган бўлиши мумкинлиги тахмин қилинмоқда. Айни пайтда, ўзбекистонлик муҳожирлар томонидан содир этилаётган оғир жиноятлар сони камаймаётир.\nМосква вилоятининг Подольское туманидаги коттеж қурилишларидан бирида ерга кўмилиб, устидан бетон қуйиб юборилган икки мурда аниқланди.\nБу қотилликни содир этганликда айбланиб, шу қурилишда ишлаб келган 29 яшар ўзбекистонлик қурувчи йигит қўлга олинди. Москва шаҳар Тергов қўмитаси вакили, Озодлик билан суҳбатда, исми ошкор этилмаётган йигит меҳнат ҳақини бермаган иш берувчиларини шериклари ёрдамида ўлдириб қўйганликда гумон қилинаётганини билдирди.\nИсми сир қолиши шарти билан гапирган терговчига кўра, шу йилнинг 16 октябр куни соат 16:10ларда “Солнечный город” қўрғонидаги Подсолнух кўчасида қурилаётган коттежлардан бирининг ҳудудида икки мурда топилган. Улар йўқолиб қолгани тўғрисида полицияга жабрланганларнинг яқинлари мурожаат қилган эди, дея давом этди тергов идораси ходими.\n- Оператив ходимлар шу бинода ишлаган ўзбек қурувчиларини тергов қилиб, улардан икки нафари бу жиноятга алоқаси борлигини аниқлаган. “29 яшар қурувчи йигит бу жиноятни ўз бўйнига олди, бироқ иккинчи гумонланувчи шахс аллақачон Ўзбекистонга чиқиб кетишга ўлгурган экан: ҳозир унинг Россияга экстрадицияси масаласи кўриб чиқилмоқда”, деди терговчи ходим.\nАйбланувчининг сўзларига кўра, ўлдирилган шахслар шу қурилишни бошқариб келган доғистонлик бригадир ва прораб бўлган. Иш ҳақи берилмаётгани устида чиққан жанжал оқибатида ишчилар бошлиқларни калтаклаб ўлдириб қўйгани, кейин чуқур қазиб, у ерга ташланган ўликларни устига бетон қўйиб юборилгани тахмин қилинмоқда.\nТерговчилар ўликларни қотиб қолган бетондан чиқариб олиш учун бир кун сарфлагани маълум.\nТергов қўмитасида ҳозирча икки киши бу жиноятга иқрор бўлгани, бироқ уларни калтаклаб ўлдиришда қолган ишчилар ҳам иштирок этган бўлиши мумкинлигини айтмоқда.\nКуни кеча, Москва шаҳар суди Россия Федерацияси Жиноят Кодексининг 105-моддаси (қотиллик) асосида қўзғатилган жиноий иш юзасидан 29 ёшли Ўзбекистон фуқаросини икки ойга ҳибсга олиш тўғрисида қарор чиқарди.\nСуд маҳкамаси ёпиқ тарзда ўтказилди, зеро айбланувчи полицияга ўлдирилган доғистонликларнинг яқинлари ундан қасос олиши мумкинлигидан хавфсираётгани ва унга таҳдидлар бўлаётганини маълум қилган. Тергов ишлари давом этмоқда.\n2014 йилнинг 23 ноябрь куни Москва вилоятининг Пушкино шаҳрида ҳам “Глобус” Савдо маркази қурилишида шунга ўхшаш ҳодиса юз берди. Бино қурилишида ишлаётган тўрт нафар ишчи муҳожир ўз бригадири билан ойлик берилмаётгани устида жанжаллашиб, уриб ўлдирганликда гумон қилинмоқда. Ўз қилмиши изларини йўқотишга уринган меҳнат муҳожирлари бригадирнинг танасини экскватор ёрдамида қурилиш майдончасига кўмиб ташлагани аниқланган.\nПермда ўзбек наша ўстиргани учун жавобгарликка тортилди\nПермь вилояти Наркотиклар назорати бўйича Россия Федерал хизмати (ФСКН) бошқармасинаша гиёҳвандлик ўсимлигини ўстирган 50 яшар ўзбекистонлик қўлга олинганини хабар қилди.\n“Исми тергов томонидан ошкор қилинмаётган бу шахс сабзавот устирилаётган иссиқхонада наша етиштирганликда гумон қилинмоқда”, дейди Озодликка Пермь вилояти бўйича ФСКН бошқармаси вакиласи Татьяна Толстикова.\nБироқ суҳбатдош бу шахс аллақачон Россия фуқаролигига ўтганига қарамасдан нима сабабдан ўнинг “Ўзбекистонда туғилганига” урғу берилаётгани борасида Озодлик сўровига тушунтириш бера олмади.\n- У Ўзбекистон Республикасида туғилган, амммо Пермда истиқомат қилиб келади. Ҳақиқатан, у Россия фуқароси. Кунгур шаҳрида ўзига қарашли дала ҳовлисида жойлашган теплицада сабзавотлар орасида наша усимлигини ўстирган. Жиноий иши Кунгур шаҳар судига ўтказилди, деди Татьяна Толстикова.\nОператив ходимлар тақдим этган видеода дала ҳовлисида ўсаётган ўсимлиларни кўрсатаётган шахс наша уруғларини топиш муаммо эмаслиги ва улар ҳамма жойда ўсаётганини гапирганини кўриш мумкин.\nНарконазорат ходимлари асли ўзбекистонлик бу шахс қонида ҳам гиёҳванд моддалар қолдиқлари топилганини гапирмоқда.\nНашаванд шахс дала участкасидан жами 30 туп пишиб етган наша ўсимлиги мусодара қилинди.\nНаркотик моддаларига эга ўсимликни етиштирган 50 ёшли фуқаро маҳаллий қонунчиликка мувофиқ 2 йилгача қамоқ жазосига тортилиши мумкин.\nСўнгги йилларда айнан муҳожирлар томонидан содир этилаётган жиноятларга урғу бераётган Россия ҳукумати мамлакатда мигрантлар сонини камайтиришга қаратилган сиёсатни авж олдирганини маълум қилди. Ўтган бир йилнинг ўзида ФМС томонидан 6 миллион муҳожирдан бармоқ излари олинди, 1 миллион 100 мингдан зиёд хорижликка Россияга кириш тақиқланди.\nФедерал миграция хизмати Константин Ромодановский ноқонуний яшаб келган мигрантларга 10 йилгача Россияга кириш таъқиқланиши, оғир жиноятларни содир этган хориж фуқароларига эса умуман Россияга кириш ман этилишини билдирди.


Экологик ҳуқуқбузарликлар учун охирги 3 йилда ҳисобланган 48 млрд сўмлик жарима ва компенсациялар ҳали ундирилмаган, дея маълум қилди Экоқўм раиси ўринбосари Исломбек Боқижонов. Унинг айтишича, қўмитада кадрлар қўнимсизлиги ва юристлар етишмаслиги каби муаммолар бор.\nЎзбекистонда экология соҳаси тобора долзарб масалага айланиб, муаммолар яққол бўй кўрсата бошлади. Экология ва атроф-муҳитни муҳофаза қилиш давлат қўмитасига бу борада савол ва эътирозлар етарлича.\nОдатда экологик муаммолар борасида ОАВ вакиллари мутасаддиларга жуда кўп саволлар беришади ва ана шу сўров-саволларнинг аксари дарахтлар кесилиши, сув ва ер масалалари, ҳаво ва чиқиндилар борасида бўлади. Бу тўғри, бироқ бир масала назардан четда қолаётгандек: қонунбузарларга жарималар солингани, компенсациялар миқдори ҳақида бот-бот такрорлаётган Экоқўмита ана шу жарималар ундирилган-ундирилмагани, уларнинг умумий миқдори, бу пуллар қаерга йўналтирилиши ҳақида маълумотларни деярли бермайди.\nKun.uz мухбири АОКАда ўтган навбатдаги матбуот анжуманида ушбу саволни ўртага қўйди. Экоқўмита раиси ўринбосари Исломбек Боқижонов эса ҳолатни 2019-2021 йиллар мобайнида 48 млрд сўмлик жарималар ундирилмагани, шунингдек ишларнинг айримлари турли жараёнларда экани билан изоҳлади. Унинг қўшимча қилишича, жаримани қисқа вақтда тўласа, 30 фоизли чегирма қилинади.\n“Экологик қонунбузарликлар бўйича миллионлаб, миллиардлаб жарималар, компенсациялар қўллаяпмиз. Дарахтлар кесилиши, сув, ер масалалари бўйича анча миқдордаги жарималар мавжуд. 2019, 2020, 2021 йиллар кесимида оладиган бўлсак, чамаси 48 миллиард сўм миқдордаги пуллар ундирилмаган. Айрим ишлар судга оширилган, айримлари МИБга чиқарилган, прокуратура қўлидаги ишлар ҳам мавжуд, қисқаси, турли ҳолатдаги ишлар бор.\nKun.uz бизга бу борада расмий мурожаат ҳам йўллаган эди. Бу бўйича ишлаяпмиз. Дебитор қарздорлик, билсангиз, исталган ташкилотда учраб турадиган ҳолат. Яқин 1,5 ой ичида сизга бу борада тўлиқ ва аниқ маълумот берамиз.\nЯна бир масала: жаримага тортилган қонунбузар жаримани қисқа вақт ичида тўласа, унга 30 фоизли чегирма бор. Борди-ю вақтини чўзиб юборса, биз ишни судга чиқарамиз, кейин ундирув билан МИБ шуғулланади. Очиғини айтиш керак, қўмитадаги кадрлар қўнимсизлиги, юристлар етишмаслиги каби ички локал муаммолар бу борада биз тўлиқ куч билан ишлашимизга бироз халал беряпти. Аммо яқин орада бу муаммолар барҳам топишига эришамиз”, – дейди Экоқўмита раиси ўринбосари Исломбек Боқижонов.\nҒубор индикатори: Польша шаҳарларида ўпка инсталляциялари ўрнатилади


Эктор Купер ўрнига миллий терма жамоага ким келади? - Халқ сўзи\n10:46 21 Сентябр 2019 Спорт\nМиллий терма жамоада бош мураббий алмашиш арафасида. Ҳозирда терма жамоани бошқараётган Эктор Куперга бўлган ишонч тобора камаймоқда. Бу фақатгина Фаластиндан учралган мағлубият билан боғлиқ эмас.\nУмуман, Купер қўл остидаги терма жамоанинг ўйини мухлисларда умид уйғотмаяпти. Бундай ўйин билан миллий терма жамоани Жаҳон чемпионатига олиб чиқиб бўлмаслигини ҳамма тушуниб турибди. Демак, тез орада Эктор Купер билан хайрлашиб, терма жамоани янги мураббийга топшириш керак бўлади. Хўш, бу қайси мураббий бўлади?\nҲозирда, Купердан сўнг миллий терма жамоани бошқаришга бир қатор номзодлар тилга олинмоқда. Улардан қайси бирини терма жамоага тайинлашни Ўзбекистон футбол ассоциацияси раҳбарияти ҳал қилади.\nВадим Абрамов. Шубҳасиз, аксарият мухлислар миллий терма жамоага айнан мана шу мутахассис келишини исташмоқда. Сабаби Абрамов қўл остида Ўзбекистон терма жамоаси ёрқин ва ҳужумкор ўйин намойиш қилганди. Натижа борасида ҳам олдинга силжиш бўлган. Фақат, Жаҳон чемпионати саралашида эмас, Осиё Кубогида. 2011 йил миллий терма жамоамиз Абрамов қўл остида ўз тарихида биринчи марта Осиё Кубогида 4-ўринни қўлга киритган. ЖЧ-2014 саралашида эса Вадим Абрамов 2-босқичдан муваффақиятли ўтган. Аммо сўнгги босқичнинг илк ўйинида Тошкентда Эрондан учралган мағлубиятдан кейин Абрамов истеъфога чиқарилганди.\nМазкур мутахассис ҳозирда “Бунёдкор“ жамоасини бошқараётганини ҳам таъкидлаб ўтиш керак. Унинг қўл остида асосан ёш футболчилардан ташкил топган жамоа яхши натижалар қайд этмоқда. Агар Абрамов терма жамоага бош мураббий сифатида тайинланадиган бўлса, клубни бошқаришда давом этадими ёки йўқ? Бу ҳам қизиқарли савол.\nШота Арвеладзе. Арвеладзе икки йил деганда “Пахтакор“ни шаклланган жамоага айлантира олди. Ҳозирда ушбу мураббийнинг имзоси “шерлар“ ўйинида яққол сезилиб турибди. “Пахтакор“ бу мавсумда мамлакат биринчилигида чемпионга айланиши тобора ойдинлашиб бормоқда. Жамоа энг яқин таъқибчиларидан анча илгарилаб кетган.\nЎз вақтида Луи ван Гал каби тажрибали мураббийга ёрдамчи сифатида фаолият юритган грузиялик мутахассис миллий терма жамоамиз бошқарувига келиши мумкин бўлган мутахассислар рўйхатида бор.Агар Арвеладзе миллий терма жамоага бош мураббий сифатида тайинланса, терма жамоа ўйинини шакллантириш учун унга вақт етадими? Ҳар ҳолда терма жамоада худди “Пахтакор“да бўлгани каби икки йил вақт йўқ.\nТимур Кападзе. Мазкур ёш мутахассис ўтган йили маълум вақт давомида миллий терма жамоамизга бошчилик қилган. Терма жамоа бош мураббийи бўлиш қанақа эканини ўзида ҳис қилиб кўрган. Унинг қўл остида миллий терма жамоа Марокаш, Сенегал, Уругвай каби жаҳоннинг кучли терма жамоаларига қарши баҳс олиб борганди. Таъкидлаш керакки, гарчи бу ўйинларда Ўзбекистон терма жамоаси мағлубиятга учраганига қарамай, ўйин жиҳатдан мухлисларда ижобий таассурот қолдирганди. Ҳозирда Тимур Кападзе “Қўқон-1912“ клубида фаолият юритмоқда.\nМиллий терма жамоанинг янги бош мураббийи ҳақида гап кетганда юқоридаги номзодлардан ташқари Улуғбек Бақоев, Рўзиқул Бердиев, Даврон Файзиев каби мутахассисларнинг ҳам номлари тилга олинмоқда. Аммо бу мураббийларнинг миллий терма жамоани бошқариш имкониятлари анча паст баҳоланмоқда. Ҳозирда Ўзбекистон миллий терма жамоаси саралаш босқичида гуруҳда қийин аҳволда қолган. Сўнгги ўриндамиз. Гуруҳда 1-ўринни олган терма жамоалар кейинги босқичга йўлланмани қўлга киритади (Шунингдек, 4та гуруҳда энг яхши натижа қайд этган 2-ўрин соҳиблари ҳам сўнгги босқичга йўл олади).\nШундан келиб чиқиб айтадиган бўлсак, ҳозирда терма жамоамизни руҳлантириб, бир муштга жамлаб, кейинги ўйинларга яхши тайёрлай оладиган мутахассис керак. Бу қайси мураббий бўлишини вақт кўрсатади. Вақт эса жуда кам қолганини ҳам эслатиб ўтиш зарур. Саралашнинг кейинги ўйини 10 октябрь куни Тошкентда Яман терма жамоасига қарши бўлиб ўтади.\nP/s: Сурхондарё вилояти Қизириқ туманилик меҳнат фахрийси, узоқ йиллар агроном бўлиб ишлаган футбол мухлиси Аҳмад Аллаёров эса онлайн нашримиз таҳририятига телефон қилиб айнан шу масалада ўз таклифларини билдирди.\nАҳмад ака Ўзбекистон миллий терма жамоаси бош мураббийлигига украиналик Александр Демьяненкони тавсия этди. Миллий футболимиз тақдирига бефарқ бўлмаган сурхондарёлик ватандошимиз айнан украиналик мутахассис 2011 йилда Қаршининг “Насафи”дан жуда чиройли, аҳил, кучли жамоа шакллантира олганини эътироф этди.\nХабарингиз бор, 2011 йилда ушбу клуб Осиё конфедерацияси кубоги финалида Кувайтнинг “Ал-Кувайт”ини 2:1 ҳисобида мағлубиятга учратиб, биринчи ўрин эгасига айланганди. Бу ўзбек футбол жамоасининг халқаро клублар турниридаги биринчи ғалабаси сифатида тарихга кирган.\nАҳмад ака бу ишни бир пайтлари юртимизда ишлаган бразилиялик Зико ҳам, Сколари ҳам уддалай олмагани, Купер эса Фаластинни енгишнинг уддасидан чиқа олмаганини айтиб, ўз фикрини асослади.\nНима ҳам дердик, мухлиснинг таклиф билдиришга ҳаққи бор.


ОФК Чақирув Кубоги: Афғонистон турнирни ғалаба билан бошлади - BBC Uzbek - Спорт\nСўнгги янгиланиш 2 март 2013 - 14:40 GMT\nАфғонистонлик ҳужумчи Билол Арузий бугун - шанба куни Лаосда бўлиб ўтган учрашувнинг қаҳрамонига айланди\nФутбол бўйича Афғонистон миллий терма жамоаси гуруҳ босқич саралаш беллашувларининг дастлабки учрашувида шри ланкалик рақибларини 1:0 ҳисобида мағлуб этди.\nАфғонистонлик ҳужумчи Билол Арузий бугун - шанба куни Лаосда бўлиб ўтган учрашувнинг қаҳрамонига айланди.\nБилол биринчи бўлимнинг сўнгги дақиқаларида (45-дақиқа) киритган ягона тўп ўйин тақдирини ҳал қилди.\nШри Ланкани мағлуб этиши ортидан, афғонистонлик футболчилар душанба куни мўғулистонлик рақибларига қарши майдонга тушишади.\n2006 йилда старт олган Осиё Футбол Конфедерацияси Кубоги бу йил бешинчи бор ўтказилмоқда.\nХалқаро футбол турнири конфедерацияга аъзо ва қитъанинг "бўй кўрсатаётган давлатлари" учун мўлжалланган.\nБундан мақсад - ушбу мамлакатлар футболи даражасини ошириш экани айтилади.\nГуруҳ босқич беллашувларида Осиё қитъасидан бўлган 20 жамоа беш гуруҳга бўлиниб, ўз саралаш босқич беллашувларини бошлашмоқда.\nНавбатдаги босқичга эса, гуруҳ ғолиблари ва яна иккинчи ўринни эгаллаган икки нафари билан жаъми етти миллий терма жамоа чиқишади.\nТурнирнинг якуний ғолиблари эса, ўз навбатида, 2015 йилги Осиё Кубоги ўйинларида иштирок этиш учун иккита йўлланмани қўлга киритишади.\nОФК Чақирув Кубоги ва Марказий Осиё\nЯрим финал Ўзбекистон миллий терма жамоаси Осиё Кубогида қайд этган энг юқори натижадир\nОсиё Конфедерацияси Чақирув Кубогида Марказий Осиё минтақасидан Қирғизистон, "ривожланаётган аъзолар" таснифига киришса-да, Тожикистон ва Туркманистон ҳам иштирок этиб келишади.\nТожикистон 2006 йилда турнир ғолибига айланган бўлса, Туркманистон икки бор 2-ўрин ва Қирғизистон бир бор учинчи ўринни қўлга киритишга муваффақ бўлган.\nЛаосга жўнаб кетишларидан аввал Афғонистон миллий терма жамоаси бош мураббийси Юсуф Коргар ҳозирликлари аъло даражада эканини баён қилганди.\nАсос солинган 2006 йилдан буён иштирок этиб келаётган эса-да, уч ўн йилдирки урушлар гирдобида қолаётган Афғонистон ҳалича Осиё Футбол Конфедерацияси Кубогида юксак натижа қайд этмаган.\nАммо гуруҳ босқич беллашувларида қўшни Қирғизистонни икки бор енгишга муваффақ бўлган.\n2008 йилги Осиё Конфедерацияси Чақирув Кубогида дастлабки босқич саралаш беллашувларида ўз гуруҳида ғолиб чиқиб, навбатдаги босқичга чиққан, бироқ Ҳиндистон, Тожикистон ва Туркманистонга енгилиб, ортга қайтишга мажбур бўлганди.


Дамашқ яқинида “Жайш ал-Ислом” террорчилик гуруҳи етакчиси йўқ қилинди\n00:11 / 26.12.2015\nСурияда Дамашқнинг шарқий қисми яқинида ҳаракатланувчи энг йирик террорчилик гуруҳи “Жайш ал-Ислом”нинг етакчиси Захран Аллуш ва яна етти нафар дала қўмондони йўқ қилинди, деб хабар берди РИА “Новости” ахборот агентлигига Суриянинг миллий кўнгилли аскарлари қўмондонлигидаги манба.\n“Бизнинг одамлар Аллуш авиазарба оқибатида йўқ қилинганини тасдиқлашди. У билан бирга 7 нафар дала қўмондони ва 10 дан кўпроқ жангари ҳам ўлдирилди”, деб айтди манба.\nМанбанинг маълумотларига кўра, террорчилар аниқланган Отай қишлоғига 10 дан кўпроқ авиазарба берилган, оқибатда бир қатор гуруҳлар етакчилари йиғилиши бўлаётган бункер йўқ қилинган. Аллуш “Аҳрор аш-Шом” ва “Суқур аш-Шом” террорчилик гуруҳлари вакилларини “Жибҳат ан-Нусра” гуруҳи бошчилигида Сурия армияси ва кўнгилли аскарларига қарши жанг олиб борувчи коалиция тузиш мақсадида иттифоқ тузиш учун йиққан.\nҲарбий разведка йиғилиш жойини аниқлаб, террорчиларнинг ҳаракатланишини улар Отай қишлоғига етиб келгунича кузатишган ва шундан кейин жой координаталари ҳарбий-ҳаво кучлари қўмондонлигига етказилган.\n“Жайш ал-Ислом” асосан Дамашқнинг шарқий қисми яқинида, Жўбар, Дума ва Храст шаҳарларида жанг олиб боради.


Ишчи гуруҳ 200 тонна карам экспортига кўмаклашди | "Адолат" СДП\nИшчи гуруҳ 200 тонна карам экспортига кўмаклашди\nТоморқалардан унумли фойдаланиб, уларни даромад манбаига айлантириш, озиқ-овқат хавфсизлиги ҳамда фуқаролар бандлигини таъминлаш бўйича тизимли ишлар амалга оширилиб келинмоқда. Аҳоли ўртасида бу борада тарғибот ишларини олиб бориш ва амалий кўмаклашиш мақсадида Халқ депутатлари вилоят, туман Кенгаши депутатларидан таркиб топган Фарғона вилоят ишчи гуруҳи ҳудудларда бўлиб, ҳолат билан танишмоқда. Вилоят ишчи гуруҳи раҳбари М.Сайфитдинова, ўринбосари М.Салимова ҳамда тумандаги ишчи гуруҳ аъзоси А.Қорабоевлар томонидан Тошлоқ туманида ўрганишлар олиб борилди.\nТуманнинг 51 та маҳалла фуқаролар йиғинларида 35018 та хонадон бўлиб, шуларнинг 31 мингдан зиёдида томорқалар мавжуд. “Бесаранг” МФЙда яшовчи фуқаро Йигитали Эрматовнинг томорқа майдони 15 сотихни ташкил этиб, шундан 10 сотих жойига бодринг ҳамда 5 сотихига картошка экилган, иккинчи ҳосил учун бодринг кўчатлари тайёр ҳолда. Биринчи бодринг ҳосилидан 20 миллион фойда олиш кутилмоқда. Мазкур МФЙнинг яна бир аъзоси Холдарали Абдураҳмоновга қарашли 20 сотих томорқада ҳам карам ҳосили йиғиштирилмоқда, орасига экилган қовунлар палак солган.\n“Хонақа” МФЙда яшовчи фуқаро Ғуломжон Орзибоев хонадони ўрганилганда 15 сотих экин майдонида 3 та иссиқхонаси мавжудлиги ва у ерда лимон, помидор ва бодринг етиштирилаётганининг гувоҳи бўлинди.\nТуманда ишсиз ёшларнинг бандлигини таъминлаш мақсадида 76 нафар ёшларга “Саидбек Сардорбек файз” ва “Одил Ал Саттор файз” фермер хўжаликлари томонидан боғдорчилик учун 20 сотихдан ер ажратиб берилган. “Хотинқуми” МФЙда яшовчи 21 ёшли Шохруҳ Кежаев ҳам тенгдошлари қатори имкониятдан унумли фойдаланиб, ерга қизил ловия, иккинчи ҳосил учун эртаки сабзи экканлиги кўрилди. 40 нафар эҳтиёжманд аёллар ва уларнинг оилаларини ижтимоий қўллаб-қувватлаш мақсадида Қалача массивидан ҳар бирига 25 сотихдан ер ажратилганлиги эса уларнинг бандлигини таъминлаш билан бирга даромад топиш имкониятини оширишга хизмат қилмоқда.\n“Бесаранг” МФЙ аҳолиси таклифларига кўра, ишчи гуруҳ томонидан маҳаллада бугунги кунда узишга тайёр, харидори бўлмаган 200 тонна карам маҳсулотини экспортга йўналтириш учун амалий кўмак берилди.\nФарғона вилоят Кенгаши матбуот хизмати


Uzbegim | Archive | Maqolalar | 2\nЎзбекистон – бахтли инсонлар мамлакати\nPosted on 07/28/2015 By admin Hot news, Maqolalar, Uzbekistan\nЯгона ва тенгсиз бўлган она юртимиз – Ўзбекистонимиз Мустақиллигининг 24 йиллик байрами тобора яқинлашмоқда. Истиқлол туфайли халқимиз йигирма тўрт йилдирки ҳеч кимдан кам бўлмаган ҳаёт даражасига эришиш учун дадил одимлаб бораётир. Барча соҳаларда амалга оширилаётган ҳаётбахш ислоҳотлар самараси ўлароқ, юртимиз тинч, турмушимиз фаровон, дастурхонимиз тўкин. Истиқлол ғурур-ифтихоримиз сифатида халқимиз учун янгидан-янги имкониятлар эшикларини очди. Ҳар […]\n“БУЛОҒЛИБОҒ ЧИРОЙИ” ГА ТАШРИФ БУЮРИНГ!\nPosted on 06/25/2015 By admin Hot news, Maqolalar, Uzbekistan\nЮртимизнинг қайси гўшасига борманг, у ернинг шифобахш сувларидан, хушманзара табиатидан баҳра олиб қайтасиз. Табиатнинг беназир инъомларини кўриб қалбингизни шукроналик туйғулари чулғайди. Учкўприк туманининг Тошкентлигузар қишлоғи ўзининг хушманзара табиати, қўшалоқ сойлари, булоқлари билан машҳур. Тарихий манбаларда қайд этилишича бу қишлоқ Қўқон хонлиги даврида сўлим оромгоҳ бўлган экан. Она ер бағридан отилиб чиқаётган булоқ сувлари ҳам мўъжизага […]\n“Ислом Каримовга раҳмат айтаман”\nPosted on 06/24/2015 By admin Hot news, Maqolalar, Uzbekistan\nКексаларни эъзозлашдек улуғ фазилатлар юртимизда азалий қадрлардан ҳисобланади. Ҳар қандай эзгу амалларнинг рўёбида нуронийларимизнинг олқишу дуолари ҳамиша бизга мададкор. “Қадрласанг – қадр топасан” дейди доно халқимиз. Биз қачонки кексаларимиздан шафқату меҳримизни, муруввату марҳаматларимизни аямасак, ҳаёт ҳам бизни яхши мукофотлари билан сийлайди. Президентимиз томонидан 2015 йилни “Кексаларни эъзозлаш йили” деб эълон қилиниши эътиборга, меҳрга, парваришга муҳтож […]\nЭЗГУЛИК, САХОВАТ ОЙИ\nPosted on 06/17/2015 By admin Hot news, Maqolalar, Uzbekistan\nЖондан азиз Ўзбекистонимиз, она Ватанимиз, шу жумладан, дилбар Фарғонамиз барқарор суръатлар билан дадил одимлаб халқ хўжалигининг барча соҳаларида эришилаётган улкан ютуқлар юртимиздаги тинчлик ва осойишталик, фаровон ҳаётни халқимиз авваламбор Яратганнинг марҳамати сифатида шукроналик, кўнгил розилиги, дил туйғуси билан қабул қилаяпти. Айниқса, мана шундай қутлуғ онларда халқимизнинг мингйиллик қадриятларига эга бўлган эзгулик ва саховат, меҳр-шафқат рамзи […]\nЯХШИ ИНСОНЛАР БОРЛИГИГА ИШОНАМАН\nPosted on 06/03/2015 By admin Hidoyat, Maqolalar, Salomatlik, Uzbekistan\nҲаётда инсон учун энг катта бойлик – бу кишининг соғлиги, саломатлигидир. Соғлиги заифлашган одамнинг кўзига дунё қоронғу кўринади, унга ҳеч нарса татимайди. Шунинг учун ҳам одамлар бу бебаҳо неъматни қадрлайди ва бир-бирларига соғлик-саломатлик тилайдилар. Ҳамиша тўрт мучаси соғ ва бақувват бўлиб юришни истайдилар. Тўғри, инсон иссиқ жон. Нимадир сабаб кимдир оғриб қолиши, соғлиги ёмонлашиши мумкин. […]\n“Мактабимизда қирғиз, тожик, ўзбек, татар болалари ўқишади”\nPosted on 05/29/2015 By admin Hot news, Maqolalar, Uzbekistan\nБугун Фарғонанинг ҳар гўшасида янгиланиш, ҳаёт завқи уфуради. Ободлик манзараси кўнглингизга беихтиёр ҳаётдан завқланиб яшаш иштиёқини солади. Озод заминга обод манзиллар ярашади, дейдилар. Қувасой шаҳрининг чегара ҳудудларида ҳам ажиб тароват, меҳнатнинг жозибаси барқ уриб тургандек гўё. “Полмон” МФЙда 4018 нафар турли миллат-элат вакиллари ўзаро аҳил-иноқликда умргузаронлик қилишади. Барчасини бирлаштириб турувчи муштарак мақсад бор, у ҳам […]\nPosted on 05/26/2015 By admin Hot news, Maqolalar, Uzbekistan\nИстиқлол шарофати билан Фарғона вилояти журналистларининг чет эл оммавий ахборот воситалари иш тажрибасини ўрганиб, ўзаро тажриба алмашиши яхши анъанага айланди. Қалам аҳли дунёга юз тутди. Жаҳон оммавий ахборот воситалари билан теппа-тенг бўйлашиб, ўз сўзини айтмоқда. Ўзбекистон Журналистлари ижодий уюшмаси вилоят бўлими ташаббуси билан фарғоналки ижод аҳли Санкт-Петербург шаҳри, Жанубий Корея журналистлар уюшмаси таклифига биноан ижодий […]\nАЙТМАТОВНИНГ НАДОМАТИ ЁХУД МАНҚУРТНИНГ АСЛ БАШАРАСИ\nPosted on 05/22/2015 By admin Hot news, Maqolalar, Uzbekistan\nXX асрнинг буюк ёзувчиси Чингиз Айтматов билан қозоқнинг машҳур шоири Мухтор Шохоновнинг “Чўққида қолган овчининг оҳи-зори” китобида шундай бир нақл келтирилади: чўпондан сўрашади: – Агар кутилмаганда қирол бўлиб қолсанг нима қилардинг? – Агар қирол бўлиб қолсам, от миниб юриб мол боқардим! – деб жавоб берибди у муғомбирлик қилмасдан. Чўпон ўз табиатига, фаҳм-фаросатига монанд равишда жавоб […]\nТУҒИЛГАН КУНИДА ВАФОТ ЭТГАН МАЙОР\nPosted on 05/12/2015 By admin Hot news, Maqolalar, Uzbekistan\nБувайда туманида 2005 йил 13 май куни Андижон шаҳрида юз берган қўпорувчилик ҳаракатларини бартараф этиш чоғида ҳалок бўлган майор Содиқжон Усмонов хотирасига бағишлаб маънавий-марифий тадбир бўлиб ўтди. Эл-юрт осойишталиги йўлида жонини фидо қилган Бувайданинг ботир ўғлони Содиқжон Усмонов 1975 йил 13 май куни Янгиқўрғон қишлоғида таваллуд топган эди. Тумандаги 1-умумтаълим мактабини аъло баҳолар билан тамомлаган […]\nPosted on 05/09/2015 By admin Hot news, Maqolalar, Uzbekistan\nХотира ва қадрлаш куни умумхалқ байрами бутун мамлакатимизда бўлгани сингари вилоятимизда ҳам кенг нишонланди. Истиқлол йилларида бу кун том маънода инсон хотираси ва қадрига нисбатан адолатни тиклаган, асл ҳаётий ҳақиқатни ўзида мужассам этган тарихий ва муҳим санага айланди. Чунки хотира ва қадрлаш инсон ақл-заковатининг бетакрор маънавий неъматлари, тирикликнинг азалий мезонларидир. Халқ, миллат тарихий хотира билан […]


Украина Европа Иттифоқига номзод мақомини йўқотиши мумкин\nЕврокомиссия ҳужжатида айтилишича, ҳозирги мақом бериш масаласи якуний эмас.\nУрсула фон дер Ляйен Украина номзод мақомини сақлаб қолиш учун бажариши керак бўлган талабларни айтди. Агар Киев уларга риоя қилмаса, Европа Иттифоқи уни бекор қилиши мумкин.\nКиритилди: 11:44 19.06.2022. Ўқилди: 4790 марта. Фикрлар сони: 26 та.


Ўқитувчилар маоши қачон 1000 долларга етиши айтилди\nЎзбекистонда 2024 йилга бориб ўқитувчиларнинг маошини 1000 АҚШ доллари эквивалентига етказиш режалаштирилаётгани маълум қилинди. Бу ҳақда Халқ таълими вазири ўринбосари Темур Комилов сўзларига асосланиб Qalampir хабар берди.\n«Президент топшириғига кўра, ўқитувчиларнинг ойлигини 2024 йилгача халқона тилда айтганда 1000 долларга етказишни мўлжаллаганмиз ва бу масалада таклифлар тайёрланмоқда. Бу бўйича Молия вазирлиги билан ҳам ишлаймиз. Қарор лойиҳаси ишлаб чиқилгач, уни албатта, жамоатчилик, хусусан, ўқитувчи-устозларимиз билан муҳокама қиламиз», – деди Темур Комилов.\nТаъкидланишича, 2018 йилдан бугунгача ўқитувчиларнинг маоши 2 босқичда оширилган. Аввал ўқитувчининг ўртача иш ҳақи 1,4 млн сўм атрофида бўлган бўлса, ҳозирги кунда 1,5 бараварга оширилиб, 2,6 млн сўмга етказилди.\nШу билан бирга, ўқитувчиларнинг маошини 1000 долларга етказишда уларнинг тоифаси ҳам инобатга олинади.\nАввалроқ, охирги 3 йилда ўқитувчиларнинг ойлиги қанчага ошгани маълум қилингани ҳақида хабар берилган эди.\nЎзбекистонда 2020 йилда энг кўп маош тўланган мутахассисликлар маълум қилинди


Пхенян Вашингтон билан бевосита гаплашмоқчи\n27 ноябр 2020, Тошкент вақти: 13:52\nШимолий Корея ўзининг ядровий дастури юзасидан АҚШ билан бевосита музокаралар бошлашга ҳаракат қилмоқда.\nБу ҳақда Американинг Ню-Мексико штати ҳокими Билл Ричардсон Шимолий Корея дипломатлари билан Санта-Фе шаҳрида ўтказган норасмий учрашувидан сўнг баёнот берди.\nОқ Уй мазкур учрашувни ташкил қилмаганлигини таъкидлади, бироқ кузатувчилар бундай музокаралар АҚШ ва Шимолий Корея ўртасидаги кескинликни юмшатиши мумкинлиги тўғрисида гапирмоқдалар.\nИкки давлат муносабатларидаги кескинлик, айниқса Шимолий Корея май ойида ўтказган ядровий синовдан кейин кучайиб кетган эди.\nЯқинда Пхенянга АҚШ собиқ президенти Билл Клинтон сафар қилган ва бу сафар натижаси ўлароқ Шимолий Корея раҳбари Ким Чен Ир америкалик икки журналистни озодликка чиқарган эди.


Қурбон ҳайитини хонадонларда ўтказинг! » STV teleradiokompaniyasi\nSTV teleradiokompaniyasi » Новости » Республика янгиликлари » Қурбон ҳайитини хонадонларда ўтказинг!\nБу йилги Қурбон ҳайити карантин шароитида нишонланаётгани инобатга олиб, одамлар жамланишига сабаб бўладиган урф-одатларни ташкил этмаслик, уйма-уй юриб, турли хил азахонликлар, маърака-маросимларни ўтказмаслик ва қабристонлар зиёратидан сақланишни сўраймиз. Хонадонда, оила-аъзолари билан бирга Қуръони карим оятларидан тиловат қилиб, ўтганларимиз руҳи покларига бахшида этишни тавсия этамиз.\nҚурбон ҳайити намози масжидларда адо этилмайди — Ўзбекистон Мусулмонлар идораси Уламолар кенгаши фатвоси эълон қилинди


12 апрел 2021, Тошкент вақти: 03:34\nБўйинбоғ таққан вице-спикер (чапда) бўйинбоғсиз ҳукумат амалдорига танбеҳ бермоқда.\nҚирғизистон парламенти раисининг ўринбосари Мирлан Бакиров 17 январь куни Маориф ва фан вазирлиги қошидаги Дастлабки касбий таълим агентлигининг молия-иқтисод бўлими бошлиғи Талантбек Тинисовдан узр сўрашга мажбур бўлди.\nТалантбек Тинисов парламент йиғилишига кўйлак ва галстук ўрнига депутатлар “футболка” деб ҳисоблаган свитер кийиб келгани учун изза қилинган эди.\nТалантбек Тинисов дастлаб депутат Алмазбек Тўктўров томонидан “изза қилинди”. Депутат: “Нима учун Жогорку Кенешга футболка кийиб келдингиз?” деб дўқ урди.\nТалантбек Тинисов: “Раҳбаримиз касал бўлиб қолди. Шунининг учун менга фақат эрталаб ишга келганимда “Сен парламентга борасан”, деб айтишди. Мен футболка эмас, свитер кийиб келганман. Бу ерга мен эмас, раҳбаримиз келиши лозим эди”, деб жавоб берган.\nШундан сўнг парламент раисининг ўринбосари Мирлан Бакиров ҳам “ғарибона кийинган” амалдорни “бозорчи”га ўхшатди.\n-Нима, парламент сизга бозорга ўхшаб кўриндими? Сиз қўмиталар чақирган одамлар рўйхатида ҳам йўқ экансиз. Боринг, кетаверинг,-деди Мирлан Бакиров.\nДепутатларнинг ғарибона кийинган одамга “ҳужум қилгани” тўғрисидаги видео телеканаллар ва ижтимоий тармоқларда кенг тарқалиб кетди. Бу видео бир кун ичида бир неча ўн минг марта муҳокама қилиниб, кенг жамоатчиликнинг норозилигига сабаб бўлди.\nПарламентга тез-тез чақиртирилиб туриладиган фаоллар тармоқларда “Бундан кейин биз ҳам футболка кийиб борамиз. Бир одамнинг кийими туфайли изза қилиниб парламентдан ҳайдаб чиқарилиши дискриминация ва инсон ҳуқуқининг бузилишидир”, деб ёзмоқдалар.\nИжтимоий тармоқларда қолдирилган юзлаб шарҳларда эса парламент депутатлари “такаббурлик ва кибр”да айбланмоқдалар.\nАйрим шарҳларда: “Депутатлар, ҳаммангиз бозорда савдогар бўлганингиз ёлғонми? Энди ўзингизча “одам” бўлиб қолдингизми? Бир инсонни камситишга қандай ҳаққингиз бор? Кечирим сўранглар”, деган фикр устунлик қилмоқда. Озроқ шарҳларда эса :”Ҳукумат амалдори парламентга кўйлак, галстук ва костюм-шимда бориши шарт эди”, деган фикрлар билдирилган.\nБундай оммавий норозилик ортидан парламент раисининг ўринбосари Мирлан Бакиров кўйлак ва галстук ўрнига депутатлар “футболка” деб ҳисоблаган свитер кийиб келгани учун изза қилинган Талантбек Тинисовдан узр сўрашга мажбур бўлди. Бироқ бу “узр” ижтимоий тармоқларда “отдан тушса ҳам эгардан тушмаган” шахснинг узри қаторида баҳоланмоқда.\n-Бировни кечира билишлик буюк ҳислат. Бировдан узр сўраш орқали одам улуғликдан тушиб қолмайди. Шунинг учун гапларимиз ўша одамга, унинг оила аъзоларига, жамоатчиликка оғир ботган бўлса, у ҳолда мен узр сўрайман,-деди Мирлан Бакиров.


«Солиқ ва божхона хабарлари» газетасининг 2021 йил 12 октябрь 41-сони - Gazeta.Norma.uz\n«Солиқ ва божхона хабарлари», №41, 2021й. 12 октябрь\nВазирлар Маҳкамасининг 4.10.2021 йилдаги 618-сон қарори билан Маҳсулотларни экспорт қилишда ташиш харажатларининг бир қисмини компенсация қилиш тартиби тўғрисидаги низом тасдиқланди.\nДСҚ ijara.soliq.uz сайтини синовдан ўтказмоқда. 2022 йил 1 январдан бошлаб унда юридик шахслар ва жисмоний шахслар томонидан тузиладиган кўчмас мулк ижараси ёки текин фойдаланиш шартномалари рўйхатдан ўтказилади (22.09.2021 йилдаги 595-сон ВМҚ 3-б. «в» кичик б.). Ижара шартномаларини масофадан туриб рўйхатдан ўтказиш тизими ҳақида «Yangi texnologiyalar» ИАМ директори ўринбосари Ғиёс ҚАРШИЕВ гапириб берди:\nКорхона бепул асосда хорижга товарни экспорт қилади. Ушбу операцияга ҚҚС солинадими?\nКорхона жамоа шартномасига асосан ходимларини 3 маҳал иссиқ овқат билан таъминлайди. Овқат билан таъминлайдиган ташкилот ҚҚС тўловчиси ҳисобланади. Солиқ кодексига асосан овқат қийматини ҚҚС билан бирга ишчилар даромади сифатида тан оламиз ва улар иш ҳақи суммасига қўшамиз, даромад солиғини ушлаб, овқат пулини ҳам ушлаб қоламиз. Ходимларнинг иссиқ овқати учун тақдим қилинган ЭҲФдаги ҚҚСни ҳисобга олишга ҳақлимизми? Овқат пули ходимнинг даромадига қўшилаётган пайтда ҚҚС суммаси билан қўшиладими ёки ҚҚСсизми?\nКорхона ўзини ўзи банд қилган шахслар билан шартномалар тузган. Уларга шартнома бўйича ишни тугатганларидан сўнг тўлов қилинади. 1. Ўзини ўзи банд қилган шахс билан шартнома қанча суммагача тузилиши мумкин? 2. Ўзини ўзи банд қилган шахсга тўловларга ижтимоий солиқ солинадими? 3. Қандай ҳолатларда солиқ оқибатлари вужудга келиши мумкин?\nКорхона товарларни импорт қилади ва уларни маҳаллий бозорда сотади. Баъзида товарларнинг айрим позициялари таннархидан паст нархда сотилади. Товарлар нархи бозор нархлари бўйича белгиланган. Импорт қилинган товарлар таннархидан паст нархда сотилганда фойда солиғи бўйича солиқ оқибатлари юзага келадими? Мазкур ҳолатда унга мувофиқ мол-мулк нархининг пасайиш (қадрсизланиш) суммалари солиқ базасини аниқлашда чегириб ташланмайдиган харажатлар жумласига кириши белгиланган СКнинг 317-моддаси 31-банди қўлланиладими?\nВМнинг «Ички ва зиёрат туризмини ривожлантириш бўйича қўшимча чора-тадбирлар тўғрисида»ги қарорига (24.02.2021 йилдаги 100-сон) мувофиқ Ўзбекистон бўйлаб ташкил этилган саёҳатлар (ички туризм) ташкил этувчилар авиа ва темир йўл чипталари ҳамда жойлаштириш воситаларининг меҳмонхона хизматлари харажатларининг бир қисмини қайтариб олишлари мумкин. Бунинг учун нима қилиш кераклиги ҳақида шарҳимизда маълумот берилган.\nСолиқ тўловчининг шахсий кабинетидаги «ҚҚC тўловчиси сифатида махсус рўйхатдан ўтказиш» интерактив хизматида янги сервис «Мақомни текшириш» хизмати ишга туширилди. Ушбу хизмат қандай ишлаши ҳақида ДСҚнинг ҚҚС маъмуриятчилиги бошқармаси бошлиғи Фурқат ҚЎШЧОНОВ сўзлаб берди:\nНоль ставкали ҚҚС солинганда: ● бундай ставка бўйича ҚҚС солинадиган реализация айланмасига ҚҚС ҳисобланмайди; ● бундай айланмада фойдаланиш учун харид қилинган товарлар ва хизматлар бўйича «кирувчи» ҚҚС ҳисобга олинади. Шундай қилиб, ҳисобга олиш мақсадида реализация бўйича «ноль»\nМаҳсулотларни идентификация воситалари орқали рақамли маркировкалаш ва уларнинг айланмасини кузатиб бориш қоидаларига (31.12.2020 й. 833-сон ВМҚга 2-илова) қўшимча киритилди, унга асосан ҳар бир реализация қилинган (сотилган) маҳсулот бирлиги учун маркировкалаш кодлари тўғрисидаги маълумотларни сақловчи фискал ҳужжат (онлайн-НКТ) ва (ёки) электрон ҳисобварақ-фактурани расмийлаштирмаган ҳолда маҳсулотни рақамли маркировка билан реализация қилиш (сотиш) ҳуқуқбузарлик ҳисобланади ва қонунга мувофиқ жазолашга сабаб бўлади (22.09.2021 й. 595-сон ВМҚга 3-илова 9-б.). Бироқ ҳозирча рақамли маркировкалаш кодларини акс эттиришнинг техник имконияти мавжуд эмас. Вазиятни рақамли маркировкалаш оператори «CRPT TURON» МЧЖ менежери Фазлиддин САЙДУЛЛАЕВ тушунтирди:\nСолиқ бўйича консультант Гулнора Эргашева айланмадан олинадиган солиқ бўйича ҳисоб-китоб шаклидаги (АВ рўйхат рақами 3221, 24.02.2020 й.) ўзгаришларга эътибор қаратди. Улар қурилиш ташкилотлари – пудратчилар ҳамда бинони ижарага берадиган юридик шахслар учун муҳим аҳамиятга эга:\nКорхонамизда ортиқча тўланган божхона тўловлари мавжуд, буни имзоланган солиштириш далолатномалари ҳам тасдиқлайди. Божхоначиларнинг айтишича, Божхона кодексининг 113-моддасига мувофиқ бир йил ўтганлиги сабабли ортиқча тўловлар қайтарилмас экан. Улар ҳақми ёки судга мурожаат қилиш мумкинми? Божхона органларида неча йил давомида мажбуриятлар ҳисобдан чиқарилади?\nҲақиқатан ҳам автомобиллар учун кондиционерларни олиб киришда махсус рухсатнома ва квоталар олиниши талаб этиладими? Улар қайси орган томонидан берилади? Уларни олиш тартиби қандай?


Нурота тумани ҳокимлиги расмий веб-сайти Ўзбекистон Республикаси Президенти сайлови бўйича сайлов кампанияси бошланди » Нурота тумани хокимиятининг расмий сайти\nНурота » Янгиликлар » Ўзбекистон Республикаси Президенти сайлови бўйича сайлов кампанияси бошланди\n09 январ 2015 info1\nЎзбекистон Республикаси Конституциясининг 117-моддаси, "Давлат ҳокимияти вакиллик органларига ва Ўзбекистон Республикаси Президентининг навбатдаги сайлови тўғрисида”ги Ўзбекистон Республикаси Конституциявий қонунининг 2-моддаси ва Ўзбекистон Республикасининг «Ўзбекистон Республикаси Президенти сайлови тўғрисида»ги қонунининг 8-моддасига мувофиқ, Ўзбекистон Республикаси Президенти сайлови кунини 2015 йил 29 март куни деб белгилаш тўғрисида қарор қабул қилинди.\nШу муносабат билан Ўзбекистон Республикаси Марказий сайлов комиссияси 2014 йилнинг 26 декабридан Ўзбекистон Республикаси Президенти сайлови бўйича сайлов кампанияси бошланганини эълон қилди.\nСайловга тайёргарлик кўриш ва уни ўтказиш билан боғлиқ барча тадбирлар Марказий сайлов комиссияси, ташкил этиладиган сайлов комиссиялари томонидан Ўзбекистон Республикаси Конституцияси, сайлов тўғрисидаги қонунларга қатъий мувофиқ равишда очиқ ва ошкора амалга оширилиши таъкидланди.\nШунингдек, Марказий сайлов комиссияси Ўзбекистон Республикаси Президенти сайловини ёритиш бўйича Республика матбуот марказини ташкил этиш ҳақида қарор қабул қилди. Ушбу марказ Тошкент шаҳри, Навоий кўчаси, 16-уйда жойлашган.\nШу куни Республика матбуот марказида мамлакатимиз ва чет эл оммавий ахборот воситалари вакиллари учун брифинг ўтказилди.\nUza.uz сайтидан олинди.


Замонавий қул савдоси: тарих ва бугун — Nargis.uz\nЗамонавий қул савдоси: тарих ва бугун\nДунёдаги трансмиллий жиноятларнинг энг хавфлиси ва жирканчи одам савдоси афсуски фан-техника тараққиёти даври бўлмиш ХХ-ХХ1 асрда авж олди. Меҳнат миграцияси, ахборот алмашинувининг кучайиши одам савдоси билан шуғулланадиган жиноятчи гуруҳларга ўз қабиҳ ниятларини амалга оширишга имкон яратиб берди. Эндиликда интернет сайтлари ва ижтимоий тармоқларда пайдо бўлган турли хил “юқори даромадли” ишга чақирувчи эълонлар “анъанавий” куча-куйда танишиб, “ишга ёллаш” жараёнининг ўрнини эгаллади.\nИнсоният ўз тараққиёт жараёнида қулдорлик тузумини енгиб, бир нечта тараққиёт босқичларидан ўтгач, янги кўринишдаги “қулдорликка” қайтишига нима сабаб бўлмоқда? Унинг иллатлари қаерда яширинган?\nОдам савдосига қарши курашиш тарихига назар ташлар эканмиз, “тирик товар” савдоси ҳақида қадимги Миср ва Месопотамиянинг ёзма манбаларида келтирилган қайдларни кўриш мумкин. Айнан ўша даврда қулчилик давлат иқтисодиёти ривожига ҳисса қўшган йўналишлардан бири бўлган. Африкадан олиб келинаётган арзон қора танли қуллар Миср, Финикия, Юнонистон, Рим, кейинчалик Туркия, Эрон, Арабистонга етказиб берилар эди. Ғарбий Европада қул жаллоблари асосан скандинавиялик викинглар ва италиялик савдогарлар, португаллар бўлиб, қулларни Европа мамлакатлари ва Бразилияга етказиб беришган. Қулдорларнинг бу қабиҳ фаолияти XIX асрга келибгина барҳам топди. Биргина Саудия Арабистонида қулчилик ХХ асрнинг 80-йилларигача давом этди. XYII асрга қадар қул савдоси давлат ихтиёрида бўлган бўлса, 1698 йили инглиз Парламенти жисмоний шахсларга ҳам қулчилик билан шуғулланишга рухсат беради. 1452 йилда Рим папаси Николай V ўзининг “Romanus Pontifex” булласи билан португалияликлар томонидан Африка ҳуддуларига босқинчиликка фатво беради. 1510 году йили эса мазкур босқинчилик ҳаракати оқибатида 250 нафар қора танли қул Эспаньола тилла конига келтирилади. Бир йил ичида Гондурас ва Гватемалага 1526, Колумбияга 1533 нафар қуллар келтирилган. Тарихда “Олтин учбурчак бўйлаб савдо” номини олган мазкур савдо йўналиши қулларни Африкадан олиб чиқиш, уларни Жанубий Америкада сотиш, пулига эса шакар, спиртли ичимликлар ва бошқа маҳсулотларни ўзга юртларга икки-уч баробар қимматга пуллаш имконини берган. Оқ танли қуллар, яъни шотландиялик ва ирландияликлар билан савдони инглизлар 1620 йилда бошлаб беришди. Қулларнинг аксарияти кемалардаги чидаб бўлмас шароит, очлик, сувсизлик ва касалликлар оқибатида охирги манзилга етиб келмай, ҳалок бўлишар эди. Қулчилик даврида Шимолий ва Жанубий Америкага жами Африкадан 12,5 млн. нафар қул олиб келинган.\nXVIII асрга келиб Буюк Британиядаги қул савдосига қарши кураш ҳаракати бошланади. Қул савдосига қарши кураш тўғрисидаги биринчи билль Уильямом Уилберфорс (1759—1833) томонидан ишлаб чиқилиб, 1791 йили Парламентда кўпчилик томондан маъқулланди. 1798 йили биринчи қулларга қарши “Африка ассоциацияси” тузилди. Унинг талаби билан Буюк Британия Парламенти қуллар аҳволини ўрганиш учун комиссия тузди. Натижада қуллар ҳаётини енгиллаштирувчи биринчи акт қабул қилинди. Фақат 1848 йилдагина қуллар исёни натижасида Францияга мустамлака мамлакатлардаги қуллар озод қилинди. АҚШда қуллар 1865 йилда озодликка чиқишди. 1807 йил 25 мартда “Одам савдосини тақиқлаш тўғрисида акт” қабул қилинди. Халқаро миқёсда қул савдоси Венада (1815) ва Верона (1822—1823) конгрессларида қораланди. 1890 йилдаги Брюссель конференцияси одам савдосига қарши кураш борасидаги халқаро тизимни ишлаб чиқди.\nХХ асрда рўй берган инсоният тарихидаги энг қирғинбарот урушлар оқибатида аёлларнинг Европадан Америка ва Шимолий Африка қитъаларига кенг кўламли миграцияси ҳамда аёлларни Европага сотиш бошланди. Одам савдосига барҳам бериш мақсадида 1902 ва 1910 йилларда Парижда (Франция) иккита конференция ўтказилиб, “Оқ қуллар савдосига қарши кураш” номли бутунжаҳон Конвенцияси қабул қилинади. Кейинроқ конвенция “Аёллар ва болалар савдосини йўқотиш” ва “Вояга етган аёллар савдосини йўқотиш” номли бутунжаҳон Конвенциялари билан тўлдирилган. 1948 йилда “Инсон ҳуқуқлари” умумжаҳон Декларацияси қабул қилинди. Шундан сўнг “Инсон ҳуқуқларининг Европа Конвенцияси”, “Қуллик хусусида”ги Конвенция, “Қулликни йўқотиш амалиёти тўғрисида”ги қўшимча Конвенция, “Бола ҳуқуқлари тўғрисида”ги Конвенция, “Аёлларга қарши дискриминациянинг ҳар қандай кўринишларига қарши кураш тўғрисида”ги Конвенциялар қабул қилиниб, дунёнинг кўплаб мамлакатларида қўлланила бошланди.\nАйни пайтда трансмиллий уюшган жиноятчиликнинг узвий таркибий қисми бўлган одам савдоси замонавий кўринишда кенг тарқалмоқда. БМТ ва Миграция бўйича халқаро ташкилот мутахассисларининг таҳлилий хулосаларига кўра, ундан жабр кўрганлар сони бир неча ўн миллионни ташкил этади. БМТ маълумотларига кўра ҳар йили дунё бўйича 700 мингдан зиёд шахс одам савдоси билан шуғулланувчилардан азият чекишади. Интернет, хусусан ижтимоий тармоқларнинг ривожи замонавий қулликни келтириб чиқарди, бунга асосан ноқонуний йўл билан иш излаб ўзга юртга кетишлар мазкур жараённи янада кучайтирди. Минглаб инсонлар ХХ1 асрда ҳам одам савдоси қурбонлрига айланишмоқда. Шу сабабли ЮНЕСКО 23 августни Халқаро одам садоси қурбонлари хотираси куни, деб эълон қилди.\nЎзбекистон мустақилликнинг илк йиллариданоқ одам савдосининг олдини олиш ва унга қарши курашиш борасида қатор чора-тадбирларни амалга ошириб, 2003 йил 12 декабрда БМТ Бош Ассамблеяси томонидан 1950 йилда қабул қилинган “Одам савдоси ва фоҳишаликнинг учинчи шахслар томонидан ишлатилишига қарши кураш тўғрисида”ги Конвенцияга қўшилди. Бирлашган Миллатлар Ташкилоти Бош Ассамблеясининг 2000 йил 15 ноябрдаги резолюцияси билан қабул қилинган “Трансмиллий уюшган жиноятчиликка қарши кураш тўғрисида”ги Конвенция, шунингдек, одам савдоси, айниқса, аёллар ва болаларни сотишнинг олдини олиш, унга чек қўйиш ва бунинг учун жазолаш тўғрисидаги қўшимча протокол ҳам ратификация қилинди. Шунингдек, мустақиллик йилларида хорижий давлатлар билан уюшган жиноятчилик, шу жумладан, одам савдосининг хавфли кўринишларига қарши кураш ҳақида бир қатор шартнома ва келишувлар имзоланди. Айниқса Ўзбекистон Республикасининг 2008 йилнинг 17 апрелида қабул қилинган “Одам савдосига қарши курашиш тўғрисида”ги қонуни ҳамда Ўзбекистон Республикаси Президентининг 2008 йил 8 июлдаги “Одам савдосига қарши курашиш самарадорлигини ошириш чора-тадбирлари тўғрисида”ги қарори мамлакатимизда одам савдоси жиноятига қарши курашишнинг миллий қонунчилик асосларини яратиб берди. Шунингдек, одам савдосига қарши курашиш, бундай жиноят қурбонларини ижтимоий ҳимоялаш тадбирлари комплекс характерга эга эканлиги инобатга олиниб, давлат органлари, фуқароларнинг ўзини ўзи бошқариш органлари ва нодавлат нотижорат ташкилотларининг бу борадаги фаолиятини мувофиқлаштириш мақсадида Одам савдосига қарши курашиш бўйича Республика Идоралараро комиссияси тузилди ва ҳозирги кунда комиссия томонидан одам савдоси ҳолатларининг олдини олиш, аниқлаш ва уларга чек қўйиш, унинг оқибатларини минималлаштириш ҳамда одам савдосидан жабрланганларга ёрдам кўрсатишга қаратилган бир қатор ташкилий ва профилактик тадбирлар ўтказилиб келинаяпти.\nБундан ташқари Ўзбекистон Республикаси Вазирлар Маҳкамасининг 2008 йил 5 ноябрдаги “Одам савдоси жабрдийдаларига ёрдам бериш ва уларни ҳимоя қилиш бўйича Республика реабилитация марказини ташкил этиш тўғрисида” ги 240 — сонли қарорининг иккинчи бандига асосан одам савдоси жабрдийдаларига ёрдам бериш ва уларни ҳимоя қилиш бўйича Республика реабилитация марказининг асосий вазифалари ва функциялари этиб белгиланди.\n2001 йилдан буён республикамизда фаолият кўрсатаётган “Истиқболли авлод” ижтимоий-ахборот маркази мамлакатимизда мазкур трансмиллий жиноятга қарши курашишда етакчи ташкилотлардан биридир.\n— Бизнинг асосий вазифамиз аҳолининг одам савдоси борасидаги хабардорлигини ошириш, қўллаб-қувватлаш, маслаҳат беришдир. Ҳаёт йўлида қийин вазиятга тушиб қолганларни ўз кучи ва матонатига ишонишга, умидларини сўндирмасликка ундаб, янги ҳаёт бошлашларида кўмаклашамиз. Фаолиятимизнинг асосий йўналишларидан бири бу, одам савдосидан жабрланганларни қўллаб-қувватлашга қаратилган. Зеро, бугунги кунда жиноятчилар алданган инсонлардан уларни шаҳвоний хизматлар эксплуатациясига жалб этиш, қул меҳнати ва хизматидан фойдаланиш, трансплантация учун тана аъзо ва тўқималарини ажратиб олишда фойдаланишади, -дейди “Истиқболли авлод” ижтимоий-ахборот маркази жамоатчилик билан алоқалар бўлими мутахассиси Муаттар Рўзибоева.- Буларнинг олдини олиш нафақат ҳукуматимиз, балки ҳар биримизнинг вазифамиздир.\nМарказ фақатгина ушбу фаолият билан чекланиб қолмай, 2014 йил 19 март куни қайта давлат рўйхатидан ўтказилганидан сўнг аҳолига кўрсатиладиган хизматлар кўламини кенгайтириб, аёллар ва кексаларни қўллаб-қувватлаш, репродуктив саломатлик ва соғлом турмуш тарзи бўйича ахборот-тарғибот тадбирларни ташкил этиш, ОИВ/ОИТС, туберкулёз ва бошқа ижтимоий хавфли касалликларни аҳолининг ижтимоий заиф гуруҳлари орасида тарқалишини олидини олишга қаратилган лойиҳа ва дастурларда иштирок этиб келаётир. Биргина 2017 йилнинг биринчи ярмида марказнинг ишонч телефонига келиб тушган 1111 та қўнғироқ қайд қилиниб, уларнинг 688 нафари эркаклар ва 423 нафари аёллардир. Шундан хорижий мамлакатлардан 114 та Ўзбекистон фуқаросидан Ватанга қайтарилишини сўраб, 39 та ариза тушган. Айни пайтда 80 нафар юртдошларимиз марказ ходимларининг саъй –ҳаракатлари билан юртимизга қайтиб келдилар.\n-Марказнинг “Долзарб алоқа тармоғи” ҳафтада беш кун ишлайди, дейди “Истиқболи авлод” ИАМ жамоатчилик билан алоқалар мутахассиси Муаттар Рўзибоева. — Жорий йилнинг 1 январидан 30 июнига қадар одам савдоси тўрига тушган юртдошларимиздан ёрдам сўраб жами 62 та қўнғироқ бўлган бўлса, хорижда меҳнат қилиш учун кетиш истагини билдирганларнинг қўнғироқлари 177 тани ташкил этди. Иккала ҳолатда ҳам қўнғироқ қилаётган эркакларнинг сони аёлларга нисбатан кўпчиликни ташкил этади.\nМуқаддас китобларда нафс йўриғига юриш залолатга элтувчи фитна экани айтилади. Афсуски турли хил сабаблар, иқтисодий етишмовчилик туфайли оиласини, фарзандларини ташлаб йўлга отланувчиларнинг сони йилдан йилга ошиб бормоқда.\nМен Туркияда 3 йилдан буён бир хонадон хизматини қиламан дейди. М.А.- Ўзбекистонда онам қўлида ногирон қизим, иккита мактабда ўқийдиган фарзандим қолган. Уларни келажакда ўқитиш, уйли-жойли қилиш учун ўзга юртларда сарсон бўлишга мажбурман.Тўғри бу ерда унча-мунча маблағ топсамда, хўжайинларимнинг менга қулдек қарашлари бошида оғир ботган эди. Аммо начора, инсон барчасига кўникар экан.\nМарҳабо (исми ўзгартирилган) биринчи йилиёқ 6 ой паспортини олиб қўйишганлиги сабабли хўжайинига текин ишлаб беришга мажбур бўлган эди. Сўнг уй йиғиштира туриб, ўз паспортини топиб олгач, ушбу хонадондан тунда қочиб кетган, ўзининг айтишича икки кун кўча-куйда ётиб юриб, “инсофли” иш берувчига йўлиққан эди.\nМарҳабога бу борада омад кулиб боққан бўлса, Россия, Жанубий Корея, Туркия, Таиланд, Малайзия, Қозоғистон, Швецияга кетаётган минглаб юртдошларимизнинг аксарияти билиб-билмай қул жаллоблари и тўрига илинмоқдалар. Хорижда давлатнинг қонунчилиги, тили,ишга ёллаётган шахсларнинг аслида кимлигини билмай туриб, аксарият юртдошлармиз кўр-кўрона уларга ўз ҳаётларини ишониб топширишмоқда.\nНима учун юртдошларимиз жабрланувчига айланадилар? “Истиқболли авлод” ИАМ ходимларининг фикрига кўра бу:\nсерҳашам ҳаёт тарзини ошкора намойиш қилиниши (ёшлар қандай йўл билан бўлса ҳам пул топиш илинжида бўлиши)\nоилавий муносабатларни мустаҳкам ўрнатилмаганлиги ва оила аъзолари томонидан қўллаб-қувватланмаслик. Ижтимоий заиф груруҳлар орасида: меҳрибонлик уйларининг тарбияланувчилари, ноқобил-нотинч оилалар, қаровсиз қолганлар) кузатилиши\nижтимоий-иқтисодий жараён (ишсизлик, билим даражасининг пастлиги)\nиш билан таъминланган эркакларга нисбатан иш билан таъминланган аёлларнинг сонини камлиги, шу сабабли аксарият ҳолларда аёллар муаммо билан тўқнаш хавфида бўлишади\nахлоқ-одоб қоидаларига риоя қилинмаслик ҳоллари (вояга етмаганларга нисбатан шаҳвоний хатти-ҳаракатларни содир этилиши одатий ҳолга айланиб бораётганлиги)дир.\nОдам савдоси жабрланувчисига айланмаслик учун аввало“Истиқболли авлод” ИАМ ходимлари қуйидагиларни тавсия этишади:\nтанишларингиз ёки тасодифан учраган одамларнинг чет элда ишлаш, ўқиш ёки оила қуриш тўғрисидаги қизиқтирувчи таклифларидан ўзингизни четга олинг. Ҳужжатларингизни ҳар қандай ҳолатда ҳам ҳеч кимга берманг!\nқийинчиликларсиз тезлик билан топиладиган ойлик маош, иш ҳаққи ва даромад ҳақидаги ваъдалар одатда ҳақиқатга тўғри келмаслигига эътибор қаратинг!\nқизиқиб кўринг: Сизга чет элга боришни таклиф қилаётган ташкилот ёки фирма, улар билан ҳамкорлик қилувчи маҳаллий вакиллар (сайёҳлик, никоҳ, иш билан таъминловчи, ўқишни ташкиллаштирувчи) қонуний фаолият юритишадими?\nАгар Сиз чет элда ишлаш ёки ўқиш ниятида бўлсангиз:\n— Сизга ўқиш ёки иш таклиф этаётган фирма ёки ташкилот билан шартномани белгиланган давлатга боришдан олдин, ўз давлатингизда имзоланг;\n— Сизга чет элда ўқиш ёки ишлаш бўйича хизматларини таклиф қилган фирма ёки агентликни қонуний ишлашига ишонч ҳосил қилиш учун тегишли лицензия ва сертификатда улар томондан кўрсатиладиган хизмат турларига аҳамият беринг. Лицензия ёки сертификатнинг асл нусхаси кўринарли жойга жойлаштирилган ва бир нусхада бўлиши зарур;\n— шартномани имзолашга шошилманг, мутахассислар билан маслаҳатлашинг, ҳар бир банди билан мукаммал танишиб чиқинг;\n— агар шартнома шартлари Сизни қониқтирмаса, имзолашни рад этинг. Ўз шартларингизни киритилишини ва ўзгартиришни таклиф қилинг;\n— шартнома фирма ёки агентлик директори томонидан имзоланганлигига аҳамият беринг. Агар шартнома ижрочи ходимлар, масалан директор ўринбосари ёки бошқа ходимлар томонидан имзоланган бўлса, имзо қўйиш ҳуқуқини берувчи қарор ёки ишончномани (нотариал тасдиқланган) кўрсатишларини сўранг;\n— сиз имзо қўйган шартнома ва бошқа ҳужжатларингиз нусхасини яқинларингизда қолдиришингиз зарурлигини ёдингизда тутинг;\n— чет давлатларда фақатгина меҳнат визаси ишлаш ҳуқуқини беради, сайёҳлик визаси билан белгиланган давлатга бориб ноқонуний ишлашга розилик берманг;\n— ўзингиз билан паспорт, билет ва бошқа ҳужжатларнинг нусхасини олинг ва асл ҳужжатлардан алоҳида жойга яшириб қўйинг. Яқинларингизда чет элдаги иш ва яшаш жойингиз, иш берувчи, корхона ёки ташкилот раҳбари ҳақидаги тўлиқ маълумотларни қолдиринг;\n-Шунингдек, бирор хавфга тўқнаш келсангиз бу ҳақида яқинларинингиз хабар бера олишингиз учун бирор оддий ва содда сўзни келишиб олинг (фавқулодда вазиятларга тўқнаш келсангиз, масалан ўғирлик, мажбуран ушлаб туриш ва бошқалар), бу телефон орқали гаплашаётганингизда кимдир назорат қилиб турган бўлса ёрдам беради;\n— эътиборингизни қаратинг Сизга ваъда қилинаётган ойлик маош бажаришингиз керак бўлган ишга мос келадими, ҳаддан зиёд кўп тўлашни ваъда қилишмаяптими;\n— йўл ҳаражатлари, яшаш, озиқ-овқат ва бошқа ҳаражатлар учун ўша жойда ёки кейинчалик ойлик маошингиздан ҳисоб-китоб қилиниши тўғрисидаги таклифга розилик берманг;\n— қуйидаги эълонларга диққат қилинг ва улардан эҳтиёт бўлинг: “Официантка, раққоса ва бошқа ишларга қабул қиламиз. Тажриба ва малака талаб қилинмайди. Йўл ҳаражатлари, яшаш ва кундалик ҳаражатлар иш берувчи томонидан қопланади”; “Катта маош тўланадиган ишларга қабул қиламиз”. Бу каби эълонларда телефон рақамидан бошқа маълумот бўлмайди, иш таклиф қилувчи фирма ёки агентлик тўғрисидаги маълумот кўрсатилмайди.\nАввалгиси: Ўзбекистон оммавий ахборот воситалари коронавирус мавзусини қандай ёритмоқда?


Маълумки, юртимизда ўн икки асрдан буён ибодатлар ҳанафий мазҳаби асосида адо этиб келинади. Ҳанафий мазҳабининг юртимизга кириб келиш тарихи ҳижрий 150 – 217 саналарда яшаб ўтган Абу Ҳафс Кабир раҳматуллоҳи алайҳ билан боғлиқ. У киши имом Муҳаммад раҳматуллоҳи алайҳдан ҳанафий фиқҳини ўрганиб, Бухорога келганларида мана шу мазҳаб бўйича таълим бердилар. Натижада ушбу фиқҳий йўналиш юртимизда ибодат қилинадиган расмий мазҳабга айланди. Мовароуннаҳрда ҳукмронлик қилган неча-неча хонлар, подшоҳлар ва уларнинг фуқаролари айнан ҳанафий мазҳаби асосида ибодат қилиб келишган. Ҳанафий мазҳабининг асосчиси эса Абу Ҳанифа – Имом Аъзам эдилар.\nАбу Ҳанифа куняси билан машҳур бўлган Нуъмон ибн Собит ибн Марзубон ҳур форс авлодларидан бўлиб, оилалари қавмининг энг шарафлиси эди. У зотнинг асл келиб чиқишлари Кобул – ҳозирги Афғонистоннинг пойтахтидан бўлган. Боболари Марзубон Умар розияллоҳу анҳунинг халифалик даврларида мусулмон бўлиб, Куфага кўчиб келганлар ва ўша ерни ўзларига ватан қилиб олганлар. Имомул аимма ва сирожул умма (имомлар имоми ва Ислом умматининг чироғи), ҳанафий мазҳабининг асосчиси Абу Ҳанифа Нўъмон ибн Собит (Имоми Аъзам) ҳижрий 80 (милодий 699) йили Куфа шаҳрида ипак-шойи савдогари оиласида туғилган. Ёшлигидан пухта таълим олган бу бола саҳобаларнинг сўнгги вакилларини ҳам кўрди. Йигирма икки ёшида ироқлик атоқли олим Ҳаммод ибн Абу Сулаймонга шогирд тушиб, ўн саккиз йил унидан илм таҳсил олди. Устози вафотидан сўнг унинг шогирдларига ўн йилгача таълим-тарбия берди. Куфа, Басра фиқҳ олимларининг нуфузли устози сифатида танилди.\nХатиб Исмоил ибн Ҳаммоддан Абу Ҳанифагача бўлган санад билан ривоят қиладилар: «У зот бундай дедилар: «Бизга ҳур форс авлодларидан бўлган Исмоил ибн Ҳаммод ибн Нуъмон ибн Собит ибн Марзубон хабар берди. У: «Аллоҳга қасамки, бизлар ҳеч қачон қул бўлмаганмиз. Бобом саксонинчи йили таваллуд топдилар. Собит Алий ибн Абу Толибнинг олдига бордилар. Ўшанда Абу Ҳанифа ёш бола эди. Шунда Алий розияллоҳу анҳу у зотнинг ҳақларига ва зурриётлари ҳаққига барака тилаб дуо қилдилар. Биз Аллоҳдан Алий ибн Абу Толибнинг қилган дуоларини ижобат этишини умид қиламиз», деди». Абу Абдуллоҳ ибн Аҳмад ибн Кидом айтади: «Дарҳақиқат, Алий розияллоҳу анҳунинг дуолари ижобат бўлиб, Аллоҳ Абу Ҳанифа раҳматуллоҳи алайҳни улуғ қилиб қўйди. Мусулмонларнинг аксари у зотга эргашди ва фиқҳда у зотнинг фикрларига таянди».\nАбу Ҳанифа Куфада обрўли, бой, солиҳ мусулмон оилада ўсди. У ота-онасининг ёлғиз фарзанди эди. Отаси газламачи бўлиб, Куфадаги дўконида кийим сотарди. Абу Ҳанифа ҳам ота касбини давом эттирди. У зот Қуръони Каримни ёшлигида ёд олган солиҳ ва зиёли зот эди. Абу Ҳанифа ўша даврнинг алломаси Шаъбийга йўлиққунга қадар дўконда отаси билан бирга савдо қилди. Шаъбий билан кўришиш имом Абу Ҳанифанинг ҳаётида жуда катта яхшилик дебочаси бўлди.\nАбу Ҳанифа раҳматуллоҳи алайҳ бу ҳақда шундай дейди: «Бир куни Шаъбийнинг олдиларидан ўтдим. У зот ўтирган эдилар. Мени ўз ёнларига чақириб: «Кимдан таълим оляпсан?» деб сўрадилар. Мен: «Фалончидан таълим оляпман», дедим. У зот: «Бозор ҳақида таълим олаётганингни эмас, уламолардан дарс олишингни назарда тутдим», дедилар. Мен: «Уламолардан кам дарс оламан», дедим. У зот: «Ундай қилма. Сенга илм олиш ва уламолар билан бирга ўтириш вожиб. Чунки мен сенда сергаклик ва ҳушёрликни сезяпман», дедилар. Шунда Шаъбийнинг сўзларидан қалбим таъсирланиб, савдо қилишни тарк этдим ва илм олишга киришдим. Натижада Аллоҳ у зотнинг сўзлари ила мени манфаатдор қилди».\nАбу Ҳанифанинг замондошлари ва у кишидан кейингилар мазҳаббошимиз ҳақида ажойиб фикрларни келтиришган: Язид ибн Ҳорун айтади: «Минг кишини кўрдим ва уларнинг кўпчилигидан ҳадис ёздим. Лекин уларнинг ичида бешта олимдан кўра фақиҳроқ, тақводорроқ ва билимдонроқ кишини кўрмадим. Уларнинг биринчиси Абу Ҳанифадир». «Жарҳ ва таъдил»нинг имоми Яҳё ибн Саъид Қаттон: «Аллоҳга қасамки, Абу Ҳанифа Аллоҳ таоло ва Унинг Расулидан келган нарсани билишда бу умматнинг энг билимдонидир», деди. Имом Заҳабий «Тазкиратул ҳуффоз» китобида бундай деган: «Аллоҳга қасамки, саҳобалар, тобеъинлар, Авзоъий, Саврий, Молик ва Абу Ҳанифанинг шуғулланган илмлари Қуръон ва ҳадис эди. Мантиқ, жадал ва аввалгиларнинг ҳикмати каби илмлар улар учун бегона эди».\nАбу Ҳанифа ўн олти ёшга етганида отаси билан фарз ҳисобланган ҳаж ибодатини адо қилиш, Набий соллаллоҳу алайҳи васаллам ва у зотнинг масжидларини зиёрат қилиш учун йўлга чиқди. Имом Кардарий «Маноқиби имом Абу Ҳанифа» китобининг «Интисор» бобида зикр қилишича, «Абу Ҳанифа раҳматуллоҳи алайҳ бундай деди: «Мен тўқсон олтинчи йили, ўн олти ёшга тўлганимда отам билан бирга ҳаж қилдим. Ўшанда бир шайхга кўзим тушди. Унинг атрофига одамлар тўпланиб олган эди. Мен отамдан: «Бу шайх ким?» деб сўрадим. Отам: «Бу одам Расулуллоҳ соллаллоҳу алайҳи васалламнинг саҳобалари бўлади. Унинг исми Абдуллоҳ ибн Ҳорис ибн Жазъ ибн Зубайдий», дедилар. Шунда мен отамга: «Унда нима бор?» дедим. Отам: «Набий соллаллоҳу алайҳи васалламдан эшитган ҳадислар бор», дедилар. Мен: «Мени унинг олдига олиб боринг», дедим. Шунда отам менинг қўлимдан ушлаб, одамлар орасидан ўтиб, у зотнинг олдиларига яқин олиб бордилар. Ўшанда у кишидан Расулуллоҳ соллаллоҳу алайҳи васалламнинг ҳадисларини эшитдим».\nАбу Ҳанифанинг биринчи қилган ишлари усулуд-дин (ақийда илми) ҳамда мулҳид (Худони инкор қилувчи) ва адашган фирқалар билан баҳслашиш бўлди. Абу Ҳанифа раҳматуллоҳи алайҳ адашган фирқалар билан баҳслашиш, шариатни шубҳали нарсалардан тозалаш ва залолат аҳлининг шариатга етказмоқчи бўлган зарарларини даф қилиш учун Басрага ўн етти мартадан кўп келган. Жаҳм ибн Сафвон билан ҳам тортишиб, ниҳоят, уни мот қилиб қўйди. Мулҳидлар билан эса то улар шариатни англаб етгунларича баҳслашди. Худди шунингдек, мўътазила ва хаворижлар билан ҳам мунозара қилиб, уларга кучли ҳужжат ва далилларни келтириб, ақлини киритиб қўйди ва ғулувга кетган шиъалар билан тортишиб, уларга ҳам етарли даражада далиллар келтирди.\nАбу Ҳанифа мана шу йўлда, яъни калом илми ва усулуд-дин билан шуғулланиш ҳамда адашган фирқалар билан тортишишда давом этди. Ҳатто у зот бармоқ билан саналадиган машҳур инсонлардан бирига айланди. Бу пайтда у киши йигирма ёшда эди. Шундан сўнг Куфа масжидида ўзларининг ҳалқаларини тузди ва унда илмни ўрганувчи талабаларга дарс бера бошлади.


Россиянинг коронавирусга карши «Спутник V» вакцинаси Узбекистонга олиб келинди – КУН УЗ\nГлавная / Жахон / Россиянинг коронавирусга карши «Спутник V» вакцинаси Узбекистонга олиб келинди\n04.12.2020\tЖахон Comments Off on Россиянинг коронавирусга карши «Спутник V» вакцинаси Узбекистонга олиб келинди 15 Показы\nБугун, 4 декабр куни Россия Федерациясининг саноат ва савдо вазири Денис Мантуровнинг шахсан узи коронавирусга карши «Спутник V» вакцинасини Тошкентга олиб келди.\nВазирлик хабарига кура, вакциналарни Санитария эпидемиология хизмати бошлигининг биринчи уринбосари Холмамат Норбоев кабул килиб олган.\n«Мамлакатга намуналар синовдан утказиш, руйхатга олиш ва Узбекистон худудида саноат услубида ишлаб чикариш учун такдим килинди», – дейилади хабарда.\nМаълум килинишича, айни вактда Россия вакцинасининг синовлари Беларус, Венесуэла, БАА ва Хиндистон каби давлатларда утказилмокда. Хориждан туриб вакцина синовларида катнашаётганларнинг умумий сони 5 минг кишидан, мамлакат ичидаги кунгиллилар эса 40 минг кишидан ошиб кетган.\nШунингдек, хозирги кунда Хиндистон, Бразилия, Хитой, Жанубий Корея ва яна 4 та мамлакатдаги заводларда «Спутник V» вакцинасини ишлаб чикариш хажмини йилига 500 миллион дозага чикариш борасида келишувга эришилган.\nМаълумот учун, Россияда август ойида «Спутник В» воситаси коронавирусга карши вакцина сифатида руйхатдан утказилган.\nРоссияда ишлаб чикарилган коронавирусга карши «Спутник V» вакцинасининг 1 дозаси нархи хориж бозори учун $10дан ошмайди. Шунингдек, вакцина самарадорлиги дастлабки эмлашдан 42 кун утиб, 95 фоиздан ошгани маълум килинганди.\nАйни дамда дунёда АКШ, Британия, Хитой, Франция ва Германияда коронавирусга карши вакцина ишлаб чикариш ишлари давом этмокда. Олдинрок Британияда хам кейинги хафтадан коронавирусга карши оммавий эмлаш бошланиши маълум килинган эди.


ҚЎҚОНДА КИТОБХОНЛАР БАЙРАМИ\nМуқимий номидаги Қўқон давлат педагогика институтида китобхонлар байрами бўлиб ўтди.\nФарғона вилоят ҳокимлиги ташаббуси билан ташкил этилган тадбирда ҳамкор ташкилотлар вакиллари, олимлар, таниқли ёзувчи-шоирлар, ўқитувчилар ва талаба-ёшлар иштирок этдилар.\nТадбирда сўзга чиққанлар мамлакатимизда ҳалқимиз маънавияти ва интеллектуал салоҳиятини юксалтириш, тафаккурини кенгайтириш, аҳоли, айниқса, ёшларнинг мутоалаага қизиқишини ва китобхонлик маданиятини оширишга алоҳида эътибор қаратилаётгани таъкидлашди. Бу борада Ўзбекистон Республикаси Президентининг 2017 йил 12 январдаги “Китоб маҳсулотларини чоп этиш ва тарқатиш тизимини ривожлантириш, китоб мутолааси ва китобхонлик маданиятини ошириш ҳамда тарғибот қилиш бўйича комиссия тузиш тўғрисида”ги фармойиши муҳим дастуриламал бўлмоқда.\nҚўқон давлат педагогика институтида ўтказилган китоб байрами ҳам ана шу қарорнинг яққол ижроси бўлди. Институт ҳовлиси талабалар ва юртдошларимизнинг гавжумлиги, қизғин кайфиятлари билан байрамона тусга кирди. Байрамга институтнинг Ўзбек тили ва адабиёти факультети “Истеъдод” тўгараги аъзолари томонидан тайёрланган шеърий ва бадиий саҳна чиқишлари ўзгача кўрк бағишлади.\nТадбирда нашриёт ва матбаа корхонлари томонидан китоблар савдоси ташкил қилинди.


Samsung Galaxy Note 7’ни ишлаб чиқаришни яна кечиктирди\n09:51 / 01.09.2016\nSamsung компанияси Galaxy Note 7 смартфонларини ишлаб чиқариш кечиктирилгани ҳақида эълон қилди, бунга девайснинг сифатини текшириш ишлари давом этаётганлиги сабаб бўлган. Бу ҳақида Reuters хабар берди.\nКомпанияда янги қурилмада айнан нимани синашда давом этилаётганига доир маълумот берилмади. Жанубий Корея нашрларининг ёзишича, бунга смартфон батареясининг бир неча маротаба портлаб кетган ҳолатлари сабаб бўлган бўлиши мумкин.\nHyundai Securities мутахассисларининг таъкидлашича, компания Galaxy Note 7’даги муаммоларни тез, тахминан икки ҳафтада бартараф этади. Улар бир неча деталларни алмаштириш ёки микросхемада элементларнинг жойлашувини ўзгартириш кераклигини таъкидлашмоқда.


Хонзода «Браво»дан кетишига нима сабаб бўлганини айтди - ShouBiz.uz\nЯнгиликлар 9:52 | 20.5.22\n«Ҳаётимда туб бурилиш ясаган», — дейди у\nАктриса, вайнер Ханна тахаллуси билан танилган Хонзода Қамбарова «Браво» жамоасидаги фаолиятини тўхтатишга нима сабаб бўлганини айтди.\nАктриса фаолиятини 2014 йилда «Мен ёлғончиман» фильмидан бошлаган. Бу унинг ҳаётида туб бурилиш ясаган. Шундан сўнг 2017 йилда «Саодат» сериалида роль ижро этган ва 1 миллион сўм гонорар олган. Хонзода 2019 йили «Браво» жамоаси билан саҳнага чиққан бироқ кузда турмушга чиққанидан сўнг фаолиятини тугатишга мажбур бўлган.\n«2014 йили ‘Мен ёлғончиман’ номли фильмда суратга тушганман. Бу ҳаётимда туб бурилиш ясаган. 2017 йили Зарина Низомиддинова билан ‘Саодат’ сериалида суратга тушиб, бир миллион сўм гонорар олганман. Ундан кейин ‘Браво’ кулги жамоасига таклиф этилганман. 2019 йили жамоа билан катта саҳнага чиқиш бахтига муяссар бўлдим. Афсуски, куз ойида турмушга чиққанимдан кейин ижодий режаларим ўзгарди. Келинларнинг съёмкаларга бориши мумкин эмаслигини айтишгач, уйда вайнерлик фаолиятимни ривожлантиришга эътибор қаратдим», — деб ёзади блогер.\nАввалроқ Умид Ҳайдаров «Браво»дан таклиф тушса қандай жавоб қайтаришини айтганди. Унинг сўзларига кўра, «Браво» жамоасидаги йигитлар ўзининг ҳаддини билади. Актёр агар шундай таклиф билан чиқишса, бу таклифдан чиройли фойдаланишини айтди. Қизиқчи уларга йўқ деб жавоб беришини таъкидлади.\n«Яна ўша гап: инсон ўзини ҳаддини билиши керак. ‘Браво’ жамоасидаги йигитлар ўзининг ҳаддини билади. Аминманки, улар ҳар қандай вазиятда ҳам бундай таклиф билан чиқмайди. Кино, сериал ёки рекламага чақириши мумкин, бироқ жамоага эмас. Агар шундай бўлса, мени кечиришсин, боя улар ҳақида тўғри фикр билдирдим, гапимни нотўғри тушунишмасин-у, лекин мен бундан чиройли фойдаланаман. Яъни, чиройли йўқ, дейман», — дейди Умид Ҳайдаров.\nШунингдек, Шаҳло Зоирова «Браво»дан четлаштирилгани ҳақида миш-мишлар тарқаганди. Маълум бўлишича, Шаҳло Зоированинг тўй хизматлари кўплиги боис унинг ўрнига актриса Наргиза Салмонова жамоага қабул қилинган. «Браво» кулги жамоасининг концерт ташкилотчиси Абдулазиз Хўжамуродовнинг сўзларига кўра, актриса жамоанинг куз ойида берадиган концерт дастурида ҳам иштирок этади.\n«Май ойидаги гастроль сафарлари бўйича апрель ойининг сўнгги кунларида аниқ тўхтамга келдик. Шаҳло Зоированинг тўй хизматларини эса одамлар бир неча ой аввал банд қилиб қўйишади. Аслида Шаҳло опам хориждаги концертларга боришни истаганди, аммо шунча тўй эгаларига вазиятни тушунтириш, уларни рози қилиш осон эмас. Кейин хорижликлардан аввал ҳамюртларимизнинг хизматларини қилиш керак, деган тўхтамга келдик. Вазият шуни тақозо қилгани учун Шаҳло Зоирова Тошкентда қолди. Унинг ўрнига Наргиза Салмонова қабул қилинди», — дейди Абдулазиз Хўжамуродов.


Тожикистондаги “Ўзбекистон жосуслари”\nТожикистонда Ўзбекистон фойдасига жосуслик қилишда айбланаётган бир неча фуқаро устидан суд жараёнлари ёпиқ тарзда ўтказилди ёки ўтказилмоқда. Яқинда Сўғд вилоятида шундай судлардан бири бўлди.\nСўғд вилояти суди раисининг ўринбосари Амиржон Исҳоқовдан олинган маълумотга кўра, асли Тожикистоннинг Истарафшон шаҳридан бўлган, кейинчалик Ўзбекистон пойтахтининг Қорасув даҳасида истиқомат қилган Иброҳим Йўлдошев жосуслик ва давлат чегарасини ноқонуний бузиб ўтишда айбланиб, 13 йилга озодликдан маҳрум этилган. Судда унинг Ўзбекистон махсус хизматларига ишлагани аниқланган. Судланувчининг ўзи ҳам бу айбларга тўла иқрор бўлган.\nЎз исмини ошкор этмаган суд ходимларидан бирининг айтишича, И.Йўлдошев Тошкентда яшаб туриб, Ўзбекистон МХХ вакилларига Тожикистондаги вазият, масжидлардаги одамларнинг кайфияти, сайловлардаги масалалар ҳақида ахборот бериб турган. У Тожикистон чегарасидан ноқонуний ўтаётганда қўлга олинган.\n1 июнь куни Сўғд вилояти судида шунга ўхшаш яна бир жиноят ишини кўриб чиқиш бошланди.\nСуд жараёнларига раислик қилаётган Маҳмуджон Ашуровнинг “Озодлик” мухбирига билдиришича, судланувчи Абдужалил Қодиров 1956 йилда туғилган ва илгари Тожикистоннинг Истарафшон туманида яшаган. Сўнгра Ўзбекистонга кўчиб кетиб, Тошкент шаҳрининг Қорақамиш даҳасида истиқомат қилган. У ҳам жосусликда айбланяпти. Бундай жиноятда айбланган шахслар 12 йилдан 20 йилгача озодликдан маҳрум этилиши мумкин.\nСудья М.Ашуров бу жиноят иши махфий бўлгани, суд жараёни ёпиқ тарзда ўтаётгани учун ортиқча маълумот бера олмаслигини айтди. Шунингдек, судланувчининг адвокати ҳам бу мавзуда интервью бера олмаслигини таъкидлади.\nЭслатиб ўтамиз, Тожикистонда илгари ҳам жосусликда айбланиб, Ўзбекистоннинг бир неча фуқароси турли муддатларга озодликдан маҳрум этилган эди.


Конгресс «Кремль рўйхати»нинг махфий қисмини чоп этмоқчи эмас\nКонгресс «Кремль рўйхати»нинг махфий қисмини чоп...\n02.02.2018 14:26 0 250\nАҚШ Конгресси «Кремль рўйхати» деб номланган ҳужжатнинг махфий маълумотларини маълум қилиш ниятида эмас. Бу хабарни АҚШ сенатори Бен Кардиннинг сўзларига асосланиб «РИА Новости» тарқатди.\n«Ушбу ҳужжатнинг ёпиқ қисмини биз оммага эълон қила олмаймиз. Бунга бизнинг ҳаққимиз йўқ», — деган Кардин.\nАввалроқ АҚШ молия вазири Стивен Минучин Конгрессга “Кремль доклади”нинг махфий қисми сифатида Россияга нисбатан янги чекловлар жорий этиш учун 100 саҳифадан иборат ҳужжат тақдим этилгани, аммо Конгресс уни ошкор этмагани ҳақида билдирган эди.\nАҚШ молия вазирлиги Россиянинг деярли барча ҳукумат вакиллари ва йирик ишлаб чиқарувчилари, жами 200дан ортиқ йирик шахсларга нисбатан чеклов жорий этиш кўзда тутилган «Кремль рўйхати» деб номланган ҳужжатни эълон қилганди.\nРоссия президенти Путин бу рўйхатни «ғаразли ҳужжат» дея атаган. Унинг фикрича, ҳукумат биринчи навбатда ички муаммолар билан шуғулланиши керак.